Калектывы аматарскай мастацкай творчасці. “Сівізна” – Ляховичская районная централизованная библиотечная система\nHome Базы данных Калектывы аматарскай мастацкай творчасці. “Сівізна”\nMasterBiblus 03.09.2020 03.09.2020 Базы данных\nГрынь, Ю. Вечарынка ў стылі рэтраКанько, Г. Спыніць час – гэта рэальна, ці заўсёды маладая “Сівізна”Кухта, М. Двойчы на тыдзень і без спазненняўЛапіч, А. Пад акампанемент маладосціПерапечка, Н. “Сівізна” як прыкмета маладосці\nВечарынка ў стылі рэтра\nНа сцэне – «Сівізна».\nВечарынку пад назвай “Юнацтва нашага вальсок” правялі ў ГДК народны клуб ветэранаў вайны і працы “Сівізна” раённага метадычнага цэнтра (кіраўнік Жанна Абрамовіч) і супрацоўнікі цэнтральнай раённай бібліятэкі імя Я. Купалы. Людзі, якія сабраліся ў зале, рады былі шчыра вітаць сваіх землякоў, матуль, дзядуль, бабуль, а таксама вядомы і любімы аматарскі калектыў. Дарэчы, маладыя душою ўдзельнікі “Сівізны” выйшлі на сцэну не ў звычайных канцэртных касцюмах, а апранутыя “па модзе” 50-х гадоў.\nА распачалося мерапрыемства з успамінаў цудоўных, незабыўных момантаў маладосці. Прыгадвалі асваенне цалінных зямель, як праводзілі служыць у войска сваіх дарагіх братоў, сяброў, суседзяў, як па выхадных у парку іграў духавы аркестр, а ў вёсцы моладзь ладзіла “маёўкі”. Даспадобы прыйшоўся і аўкцыён “Крылатыя фразы”: удзельнікі сустрэчы прыгадалі знаёмыя і ўжо даўно крылатыя фразы з кінафільма “Дзяўчаты”. А ў песенным аўкцыёне давялося хорам спяваць усёй зале.\nДалей эстафету пераняла сённяшняя моладзь, пад гукі моднай музыкі тых гадоў і расказ загадчыцы аддзела абслугоўвання цэнтральнай раённай бібліятэкі Марыны Нікіцінай пра моду 1950-1970 гадоў, юнакі і дзяўчаты прадэманстравалі адзенне, у якім фарсілі іх дзядулі і бабулі. На працягу ўсёй амаль што паўтарагадзіннай праграмы свае музычныя нумары дарыў народны клуб ветэранаў вайны і працы “Сівізна”, а гледачы не шкадавалі шчодрых апладысментаў і неаднаразова вызывалі самадзейных артыстаў на біс. А на рэтра-дыскатэцы з задавальненнем танчылі тыя, хто памятае папулярныя ВІА і не менш папулярныя кракавяк, танга, вальс і твіст.\nГрынь, Ю. Вечарынка ў стылі рэтра / Грынь Юрый // Ляхавіцкі веснік. – 2016. – 3 сакавіка.\nСпыніць час – гэта рэальна, ці заўсёды маладая “Сівізна”\nДля іх кожная рэпетыцыя — асаблівы вечар, кожная сустрэча — чаканая, кожнае выступленне — маленькае свята. Народны клуб ветэранаў вайны і працы “Сівізна”, створаны пры раённым метадычным цэнтры аддзела культуры, для яго ўдзельнікаў — другі дом, дзе яны разам не толькі развучваюць новыя песні, складаюць рэпертуар, але, як гаворыцца, адводзяць душу ад дамашніх клопатаў, вырашаюць праблемы, падтрымліваюць адзін аднаго, дапамагаюць і падбадзёрваюць словам і справай — жывуць вялікай дружнай сям’ёй і заўсёды рады гасцям.\n— “Сівізна” для мяне — важная частка жыцця, якое я цяпер і не ўяўляю без сваіх сяброў. Сюды сапраўды ляціш, як на крылах, — пры любым надвор’і і пры любым самаадчуванні, — гаворыць ветэран Вялікай Айчыннай вайны Федар Лойка.\nФёдар Фёдаравіч разам з Аленай Анушкевіч і Клаўдзіяй Здановіч у калектыве з моманту яго заснавання — з 1990 года. Па-ранейшаму яны складаюць касцяк клуба, у які цяпер уваходзяць 26 нашых землякоў — ветэранаў вайны і працы.\n— На рэпетыцыі ці сустрэчы ідзеш з радасцю, што зноў убачыш знаёмыя твары сяброў, якія паспелі стаць бліжэй, чым родныя. Для нас вельмі важна адчуваць сябе патрэбнымі. А яшчэ так хочацца быць пачутым, — разважае Клаўдзія Здановіч. Яна, дарэчы, да выхаду на заслужаны адпачынак настаўнічала ў СШ № 2 разам з Аленай Анушкевіч, разам і ў клуб прыйшлі.\nНе толькі канцэртамі і іх падрыхтоўкай жыве клуб. “Сівізна” — жаданы госць на разнастайных мерапрыемствах, якія ладзяцца не толькі на Ляхавіччыне, але і за межамі нашага раёна. Папулярныя традыцыйныя калядныя і велікодныя сустрэчы з землякамі, якія па волі лёсу сталі пацыентамі аддзялення сястрынскага догляду Крывошынскай участковай бальніцы.\n— Як адказна і шчыра ўдзельнікі клуба рыхтуюцца да падобных візітаў! Трэба бачыць, каб адчуць, у якой шчымлівай атмасферы праходзіць кожная, без перабольшвання можна сказаць, сяброўская сустрэча. Мы ж не проста прывозім пачастункі, віншуем, але песнямі, гумарэскамі, прыпеўкамі хоць на імгненне робім жыццё пакрыўджаных лёсам людзей крыху шчаслівейшым і больш радасным. Там мы не ў гасцях, а сярод сваіх сяброў, — гаворыць нязменны мастацкі кіраўнік клуба Жанна Абрамовіч.\nВыхаванне падрастаючага пакалення ў традыцыях патрыятызму і духоўнасці — яшчэ адзін накірунак дзейнасці клуба. Уласным прыкладам, адносінамі да іншых і паміж сабой, гатоўнасцю пры любым раскладзе прыйсці на дапамогу яны паказваюць сённяшнім хлопчыкам і дзяўчынкам, як трэба любіць сваю Радзіму, шанаваць блізкіх, паважаць старэйшых. А яшчэ — вучаць разумнаму, добраму, вечнаму. Цёплыя сяброўскія адносіны склаліся ў “Сівізны” з навучэнцамі і выкладчыкамі Ляхавіцкага дзяржаўнага аграрнага каледжа, вучнямі і настаўнікамі гарадскіх школ. Пры сустрэчах нават не адчуваецца розніца ва ўзросце: ім цікава, добра і спакойна разам. Удзельнікі клуба ўпэўнены, што спыніць час — гэта рэальна, і дакладна ведаюць, як гэта рабіць. Лепшае пацвярджэнне таму — яны самі.\n— Хаця сярод нас і тыя, каму толькі споўнілася 60 гадоў, і тыя, каму ўжо за 80, — мы маладыя душой, і сакрэт гэтай маладосці ў аптымізме, працавітасці і веры. Галоўнае — жыць па сумленні, — пераканана адна са старажылаў калектыву, былы выкладчык ЛДАКа Ганна Вайшэвіч.\n10 гадоў сярод актыўных удзельнікаў клуба і Уладзімір Якавец, якога калегі выбралі сваім важаком. Уладзімір Рыгоравіч вучыўся і працаваў у Маскве, прычым займаў адказныя пасады кіраўніка розных арганізацый і ведамстваў. Гэта вельмі сціплы і ў той жа час з актыўнай жыццёвай пазіцыяй чалавек. Паспявае і дома ўсё парабіць (вінаграднік яго, нібы на поўдні, — якіх толькі сартоў ні вырошчвае), і ў “Сівізне” ідэямі радуе.\n— Неяк, яшчэ да выхаду на пенсію, давялося па рабоце пабываць у Беларусі, спадабалася Ляхавіччына, пераехаў сюды з сям’ёй, вось ужо больш як 10 гадоў ваш зямляк. Я ўлюбёны ў Беларусь, — гаворыць Уладзімір Рыгоравіч.\n“Сівізна” любіць падарожнічаць і ўласнымі сіламі ствараць свята для сябе і тых, хто побач. У гэтым удзельнікі клуба сапраўдныя майстры: кожны раз прыдумваюць нешта новае, арыгінальнае: то паход, то экскурсію, то сустрэчу з цікавым суразмоўцам, то пасядзелкі, то дні імянінніка ці заняткі ў спартыўным клубе “Аптыміст”…\n— Мы вельмі ўдзячны аддзелу адукацыі за цеснае супрацоўніцтва і падтрымку. Нам ніколі не адмовілі выдзеліць транспарт для экскурсійных паездак. Дзякуючы гэтаму пабывалі ў Нясвіжы, Мірскім замку, Мінску, абавязкова штогод летам выязджаем на адпачынак на Свіцязь, — расказвае Жанна Абрамовіч.\nЖыццё ў “Сівізне” віруе. Напярэдадні Свята працы з удзельнікамі клуба сустрэўся старшыня раённага выканаўчага камітэта Дзмітрый Бурдук. У сустрэчы таксама прынялі ўдзел намеснік старшыні райвыканкама Святлана Юрлевіч, кіраўнікі аддзелаў райвыканкама, устаноў і арганізацый. Атмасфера адразу склалася святочна-добразычлівая, а тэм для размовы было нямала.\nДзмітрый Бурдук падкрэсліў, што клопат і падтрымка пажылых — адзін з асноўных накірункаў сацыяльнай палітыкі дзяржавы, узгадаўшы вядомае: будучыня ёсць у той краіны, якая клапоціцца пра малых і старых. Ён расказаў пра сацыяльна-эканамічнае развіццё раёна, падрыхтоўку да абласнога фестывалю-кірмашу “Дажынкі-2013″.\nГалоўны спецыяліст па аздараўленні насельніцтва Ляхавіцкага раёна Ніна Плескацэвіч растлумачыла парадак атрымання пуцёвак у санаторыі і прафілакторыі. Нагадала, што ў летні перыяд аплачваецца ад 20 працэнтаў ад кошту пуцёўкі, у зімовы — ад 15 працэнтаў. Дарэчы, сёлета ў першым квартале 7 ветэранаў паправілі сваё здароўе і адпачылі ў здраўніцах, а ў другім яшчэ 8 сталых землякоў зробяць гэта.\nБанкаўскія прапановы прэзентавала вядучы спецыяліст аддзела рознічнага бізнесу ЦБП №117 ААТ “Беларусбанк” Наталля Грыгаровіч.\nУдзельнікі “Сівізны” цікавіліся ў кіраўніцтва раёна, якія рамонтныя работы будуць выкананы ў горадзе ў бліжэйшы час, называліся і канкрэтныя адрасы. Уздымаліся пытанні медыцынскага абслугоўвання, набыцця новых касцюмаў для удзельнікаў “Сівізны” і іншыя. Усе звароты кіраўнік раёна паабяцаў разгледзець, іх вырашэнне трымаць пад кантролем.\nІ якая ж “Сівізна” без песні! Прыгожа і натхнёна спяваў калектыў. А літаральна днямі ў СШ № 1 удзельнікі клуба правялі вечар “Памяць”, прымеркаваны да Дня Перамогі.\nКанько, Г. Спыніць час – гэта рэальна, ці заўсёды маладая “Сівізна” / Галіна Канько // Ляхавіцкі веснік. – 2013. – 8 мая (№ 34). – С. 3.\nДвойчы на тыдзень і без спазненняў\nФірменны почырк «Сівізны» – шчырасць і «эфект нерухомасці».\nМне запомніўся школьны канцэрт, які ладзіўся напярэдадні свята Перамогі. Песні, вершы, творчыя нумары ў выкананні хлопчыкаў і дзяўчынак. У зале было шумна: вядома ж, моладзь робіць тысячу спраў адначасова.\n– Для вас спявае народны клуб ветэранаў вайны і працы «Сівізна» раённага метадычнага цэнтра, – аб’явіў вядучы.\nЗагучаў баян, па нарастаючай далучылася меладычнае шматгалоссе: «Эх, дороги, пыль да туман».\nВядомыя словы і матыў, а пачуццё – нібы чуеш упершыню. Усе, хто ў той момант адключыўся на тэлефон, адклалі гаджэты і перавялі ўвагу на харыстаў. Зала слухала, зала правяла некалькі хвілін у моцным захапленні. Гэта і ёсць фірменны почырк «Сівізны».\nТрымае марку яна цвёрда і ўпэўнена. Прайшло больш за дзесяцігоддзе, і я ў закуліссі канцэртнага жыцця гэтага ўнікальнага мастацкага калектыву. На рэпетыцыі цёпла, утульна, так па-дамашняму, нібы трапіў на вячэрні агеньчык. Гучыць глыбокая, пяшчотная песня, ледзь стрымліваеш слёзы – «Маміна вішня» на верш нашага земляка паэта Леаніда Пранчака. Музыку напісаў акампаніятар «Сівізны» Іван Пішч.\nКіраўнік клуба Жанна Абрамовіч пераканана:\n– Можна мець выдатныя вакальныя даныя, але без шчырасці і любві песня прагучыць, калі так можна сказаць, міма. Удзельнікі «Сівізны» ведаюць, пра што спяваюць. Жыццё ў кожнага насычанае, а вопыт не проста вялікі – бясцэнны: яны ўздымалі цаліну, будавалі, аднаўлялі разбураную вайной гаспадарку, вучылі…Нам ёсць што сказаць-расказаць, і робім мы гэта праз песню.\nПраз песні да сэрцаў і пачуццяў, заўсёды трапна і з любоўю вось ужо 25 гадоў «Сівізна» ўражвае гледачоў-слухачоў, упрыгожвае сваёй творчасцю раённыя святы. Ведаюць нашых не толькі на Ляхавіччыне. Фэсты, конкурсы, агляды – калі падлічыць, далі за тысячу канцэртаў. На жаль, не заўсёды ёсць транспарт, каб даехаць на чарговую творчую сустрэчу ў іншы горад.\nДвойчы на тыдзень па панядзелках і чацвяргах у 14.00 у гарадскім Доме культуры. Быць абавязкова і без спазненняў: рэпетыцыя.\nАкампаніятар Аляксандр Гуліцкі жартуе, што гэта адзіны калектыў раёна, які поўным саставам прыходзіць на рэпетыцыі і ніколі не спазняецца.\nЗ першых дзён у клубе Алена Анушкевіч, Тамара Шпак, Інэса Білан, Соф’я Кісель, Раіса Сініца, Ніна Астравух. Гэта як жа трэба любіць песню, любіць і паважаць «Сівізну», каб столькі часу быць побач.\n– Проста сюды хочацца прыйсці, як магнітам цягне. Спяваем тое, што падабаецца, да чаго ляжыць душа, ды і спяваем таму, што без гэтага не можам жыць. Мы – сябры, і стаж нашых стасункаў ужо чвэрць стагоддзя. Нават не верыцца. Колькі прайшло часу, колькі мы ездзілі з канцэртамі – не злічыш. Ды і запланавана нямала, – расказвае Алена Анушкевіч.\nУ 93-м зацікаўленыя Сяргей Сазановіч і Надзея Папко (першыя музычныя кіраўнікі «Сівізны») сабралі вакол сябе такіх жа «агеньчыкаў», нераўнадушных і энергічных. Тады гэта быў хор ветэранаў-педагогаў. І пачалі спяваць. Праз шэсць гадоў калектыў абараніў статус «народнага». І з тых пор яго годна пацвярджае.\nДарэчы, сакрэт поспеху ўдзельнікі клуба бачаць і ў сваім кіраўніку. У адзін голас сцвярджаюць: у яе талент і не толькі музычны. Атрымалася з’яднаць 26 вельмі дарослых людзей з рознымі характарамі, штодзённым зменлівым настроем і сваімі густамі. З Жаннай Анатольеўнай, гавораць, вельмі проста, яна разумее, падтрымлівае. А якія выдае ідэі! За іх увасабленне бяруцца з вялікім энтузіязмам.\nУ клубе працуюць дзве секцыі: вакальна-харавая і тэатральная.\nЗ першай зразумела. А вось у тым, што ўдзельнікі «Сівізны» –\nвыдатныя акцёры, землякі ўпэўніліся пасля прагляду іх пастаноўкі «У вайны не жаночы твар» па творы Святланы Алексіевіч. З тэатральным візітам пабываў клуб і ў ЛДАКу. «Эфект нерухомасці» спрацаваў і там.\nЯны ўмеюць стварыць свята і для сябе. Свой сярэбраны юбілей адзначылі па-сямейнаму. Людзі, якія прыйшлі на свята, словы-ўспаміны, што гучалі, бясцэнныя. Сярод гасцей – і дзеці былых удзельнікаў клуба. Эксклюзіўныя кадры і відэазапісы першых выступлен-няў, тэксты песень, перапісаныя ад рукі, – усё гэта цяпер у імправізаваным музеі калектыву. «Сівізна» як часавы партал, вяртае ў мінулае. І хоць Валянціна Смаль больш не выступае, на юбілейным вечары разам з Соф’яй Кісель, як раней, выканала любімую песню.\nМоцнае, надзейнае і па-сапраўднаму дружнае ў «Сівізны» мужчынскае гучанне. Нельга ўстаяць, калі чуеш у іх выка-нанні «Что так сердце, что так сердце растревожено…».\nЁсць у клуба і свой гімн, аўтар якога Леанід Швед. Пра тое, што для яго гэтыя творчыя сустрэчы, падказаў знайсці адказ якраз у гімне:\n«Мы радуем своими голосами,\nКак в те ушедшие года.\nПоют ребята с белыми висками,\nИ наша юность с нами навсегда».\nА Іван Татарыновіч тут, у клубе, пазнаёміўся… са сваім суседам Віктарам Алейнікам. Цяпер яны лепшыя сябры.\nІ ў кожнага ўдзельніка «Сівізны» свае прычыны прыходзіць сюды двойчы на тыдзень і без спазнення. Спяваць, ствараць, абмяркоўваць, дзяліцца навінамі і працягваць здзіўляць…\nКухта, М. Двойчы на тыдзень і без спазненняў / Маргарыт Кухта // Ляхавіцкі веснік. – 2019. – (№ 2-3) – 10 студзеня. – С. 9.\nПад акампанемент маладосці\n“Вторая молодость приходит, к тому, кто первую сберег…” Я заўсёды ўспамінаю гэтыя радкі з песні, калі даводзіцца сустракацца з народным хорам народнага клуба ветэранаў вайны і працы “Сівізна”. Проста дзіва, якія гэта маладыя людзі ў свае 60-70-80 гадоў! Як свецяцца вочы, як імкнуцца іх сэрцы да прыгожага, добрага, незвычайнага. Яны цікавяцца, здаецца, усім: дзе што адбываецца, якіх поспехаў хто дасягнуў, нават эканамічнымі паказчыкамі раёна. Яны проста любяць жыццё і даражаць кожным пражытым днём, прычым напаўняючы яго падзеямі, здабыткамі, радасцю, настроем…\nПадумалася пра іх маладосць, якую, згодна песні, яны павінны былі зберагчы. Якой яна была? Калі не ваеннае ліхалецце выпала, то цяжкія пасляваенныя гады, у якія даводзілася не жыць, а выжываць. Дапамагала нейкая своеасаблівая энергія, утвораная глыбокай верай у светлы заўтрашні дзень, моцныя перакананні, што іх справа — самая справядлівая і вельмі патрэбная людзям. Гэта ў іх час нарадзілася песня “Раньше думай о Родине, а потом о себе”… Гэтыя радкі былі і ёсць па сённяшні дзень іх жыццёвым крэда.\nЯ даўно ведаю Фёдара Фёдаравіча Лойку. Вегэран Вялікай Айчыннай вайны, яшчэ і ў пасляваенны перыяд у радах міліцыі знішчаў бандытаў на тэрыторыі Ляхавіччыны і суседніх раёнаў. Асабіста ўдзельнічаў у разгроме банды, якая арудавала ў нашых краях і вызначалася асаблівай жорсткасцю. Такім жа адданым патрыётам сваёй Айчыны ён застаўся і сёння. I ўзросту не паддаецца: актыўная жыццёвая пазіцыя яго — прыклад для многіх маладых людзей. Без Фёдара Фёдаравіча, здаецца, і харавы ка лектыў збяднеў бы, бо ён і тут завадатар: яго на дзіва малады голас выдзяляецца.\nНа долю Лізаветы Іванаўны Судэнка таксама выпала вайна. Яна не была на фронце, але зведапа нямала выпрабаванняў як работніца тылу: мазалі на руках, хранічная стомленасць, пастаяннае адчуванне голаду… Але, пэўна, маладосць брала сваё: усё вытрымала, дачакалася Перамогі. Яна сама з Украіны, а, як вядома, там дзяўчаты галасістыя. Часта спявала, была актыўнай удзельніцай мастацкай самадзейнасці. Сваю любоў да песні Лізавета Іванаўна так і пранесла па жыцці. Сёння яна ўдзельніца “Сівізны”, выступае ў складзе жаночай групы хору.\nНайбольш у самадзейным калектыве былых настаўнікаў. Спачатку работай былі аб’яднаны, а цяпер — песняй. I, як аказалася, акрамя педагагічнага таленту ў кожнага ёсць яшчэ схільнасці да творчасці. Заслухаешся, калі спяваюць Уладзімір Сцяпанавіч Страмавус, Алена Іосіфаўна Анушкевіч, Валянціна Якаўлеўна Смаль, Тамара Андрэеўна Шпак, Ганна Мікалаеўна Вайшэвіч, Раіса Сямёнаўна Сініца, Лідзія Сільвестраўна Касміна, Таццяна Канстанцінаўна Ракуць. Пра кожнага ўдзельніка гэтага незвычайнага мастацкага калектыву можна расказваць бясконца, бо кожная ці кожны — чалавек-легенда. Жанчыны, як на падбор, усе гаспадыні, рукадзельніцы. А матулі, бабулі — самыя пяшчотныя і самыя лепшыя на свеце. Напэўна таму яны і аб’ядналіся ў калектыў, які стаў для іх вельмі блізкім і родным, нібы сям’я. На святы Алена Антонаўна Машэй, Клаўдзія Сяргееўна Здановіч, Ніна Мікалаеўна Астраух пякуць пірагі— самыя духмяныя. Абавязкова пачастуюць прысмакамі ўласнага прыгатавання Ніна Міхайлаўна Палівода, Зоя Іосіфаўна Кісель, Валянціна Пракоф’еўна Мацэнка, Інэса Рыгораўна Белан, Людміла Віктараўна Гніцецкая і іншыя жанчыны. Ёсць яшчэ “трыо” мужчын — Міхаіл Іванавіч Русакевіч, Анатолій Ільіч Урбановіч, Уладзімір Рыгоравіч Якавец — надзейныя, адказныя, клапатлівыя і самыя таленавітыя: спяваюць, чытаюць, накрываюць на стол, калі ёсць выпадак, скажам — напрыклад, дзень нараджэння калегі.\nТворчасць “Сівізны” — калектыву, які стаў гонарам нашага раёна, даўно вядома і за межамі Ляхавіччыны. Іх запрашаюць на святы ў Баранавічы, нядаўна пабывалі ў Брэсце на фестывалі, які быў прысвечаны творчасці ветэранаў і называўся “Неспакойныя сэрцы”. Дарэчы, яны пакарылі там гледачоў і журы сваімі талентамі не толькі са сцэны. Жанчыны прывезлі на выставу свае работы — вышыванкі, вязанне. А ў танцах пераўзышлі ўсіх сваіх “сапернікаў” і забралі амаль усе прызы.\nМожна сказаць, што гэтыя людзі душой прыкіпелі адзін да другога. Святы, адпачынкі, паездкі на экскурсіі — усё разам. Прычым дастаткова нечай ініцыятывы, і ўсе будуць гатовы. Сабраліся аднойчы і паехапі на шклозавод “Нёман”. Гэтая паездка стала незабыўнай. Спачатку з непадробнай зацікаўленасцю знаёміліся з працэсам вытворчасці шклянога посуду, пасля наведаліся ў старажытны Навагрудак, нават падняліся на Замкавую гару, любаваліся наваколлем. А на зваротным шляху адпачывалі на Свіцязі: песні ляхавічан несліся над славутым возерам.\nМінулая зіма была для самадзейных артыстаў гастрольнай. Якраз у перыяд справаздачнай кампаніі ў сельгаскааператывах раёна “Сівізну” запрашалі наперабой. Нікому не адмовілі. За шчасце ім былі апладысменты, якімі сустракалі хор ветэранаў у Тальмінавічах, Альхоўцах, Ганчарах, Коньках. Ліліся са сцэны песні іх маладосці, а значыць і многіх іх аднагодкаў, якія жывуць і працуюць у гэтых вёсках — народныя, лірычныя, ваенная тэматыка — спявае сама душа.\nДа знамянальных датаў самадзейны калектыў рыхтуе канцэртныя праграмы. Нядаўна была сустрэча з прыхільнікамі іх творчасці ў гонар 20-годдзя ветэранскай арганізацыі. Тады кіраўнік хору Жанна Анатольеўна Абрамовіч была ўзнагароджана граматай савета ветэранаў, упраўленне па працы і сацыяльнай абароне адзначыла сваёй граматай творчасць Ніны Мікалаеўны Астраух, савет ветэранаў узнагародзіў яшчэ Міхаіла Іванавіча Русакевіча, Зою Іосіфаўну Кісель, Клаўдзію Сяргееўну Здановіч. У памяці кожнага ўдзельніка “Сівізны” была вясна, май, калі старшыня выканкома Іван Іванавіч Клішэўскі асабіста кожнаму з гэтых заслужаных людзей вы- казаў падзяку, уручыў граматы….\nРазам на сцэне, разам на асабістых святах, разам і ў горы. Нядаўна не стала членаў самадзейнага калектыву ветэранаў Вялікай Айчыннай вайны Мікалая Сцяпанавіча Стасевіча, Міхаіла Аляксеевіча Некрашэвіча, Мікалая Сяргеевіча Бабкова. Светлую памяць пра іх яны пранясуць праз усёжыццё.\nЦудоўныя, мілыя, добрыя, спагадлівыя нашы ветэраны, лепшыя жыццёвыя настаўнікі, самыя сумленныя і справядлівыя. Няхай Бог дае сілы, энергіі, здароўя на доўгія гады і новых песень — самых душэўных і меладычных, праспяваных пад нязменны акампанемент баяна Аляксандра Гуліцкага.\nЛапіч, А. Пад акампанемент маладосці / Аліна Лапіч // Ляхавіцкі веснік. – 2007. – 28 сакавіка.\n“Сівізна” як прыкмета маладосці\nГэтымі днямі адзначае 30-годдзе ветэранская арганізацыя Ляхавіцкага раёна\nБаян задае тон, узлятае, звініць песня. На сцэне – хор народнага клуба ветэранаў вайны і працы “Сівізна” раённага метадычнага цэнтра. Кожнае выступленне калектыву напоўнена асаблівай цеплынёй і адухоўленасцю. Не артысты, але вельмі артыстычныя, не спевакі, але пявучыя: 28 актыўных, творчых, маладых душой і неспакойных сэрцам. Раней яны працавалі ў сельскай гаспадарцы, адукацыі і іншых сферах. А сёння клуб для іх сапраўдная аддушына. З радасцю сустракаюцца, адпачываюць, адзначаюць святы, абмяркоўваюць падзеі і навіны, падтрымліваюць адзін аднаго. Двойчы на тыдзень – у панядзелак і чацвер – “Сівізна” рэпеціруе. Многія з яе ўдзельнікаў менавіта тут раскрылі здольнасці, пра якія нават не падазравалі. Кожная рэпетыцыя – свята душы, а выступленне – феерверк эмоцый, якія яны шчодра дораць гледачам.\nШлях “Сівізны” пачаўся ў 1993 годзе. Яго першымі кіраўнікамі сталі Сяргей Сазановіч і Надзея Папко, а ўдзельнікамі – у асноўным педагогі горада. Сяргей Георгіевіч узгадвае, як стваралі хор, складалі рэпертуар, імкнуліся заслужыць прызнанне землякоў.\nУсё атрымалася! Праз 6 гадоў клубу было прысвоена званне народнага.\nЗ дня заснавання ў клубе Алена Анушкевіч. З “Сівізной” у яе звязаны самыя цёплыя асацыяцыі:\n– Больш як за 2 дзесяцігоддзі з гастролямі накруцілі сотні кіламетраў, праспявалі незлічоную колькасць песень. Аб’ездзілі ўздоўж і ўпоперак свой раён і суседнія. Усюды нас горача віталі, шчыра запрашалі. Кожная сустрэча – памятная. Ездзілі на экскурсіі ў Нясвіж, Мір, Навагрудак і іншыя мясціны, адпачывалі на прыродзе, радаваліся новым канцэртным касцюмам. Мы ж іх спачатку пазычалі ў Начы, потым нам пашылі блузкі са спадніцамі. Пасля ўбраліся ў чырвоныя сукенкі з белымі шалікамі – і нібы мінус гадоў дзесяць. За кулісамі хвалюемся, а калі выходзім на сцэну – куды толькі што дзяецца. Мы падтрымліваем людзей, і яны нас падтрымліваюць. Хор для мяне – своеасаблівы эліксір здароўя, душэўны бальзам.\nСа старажылаў у клубе і Соф’я Кісель, не прапускае рэпетыцый, канцэртаў.\nЗа гады зрадніліся з калектывам сённяшні кіраўнік клуба Жанна Абрамовіч, якая з ім каля двух дзесяцігоддзяў, акампаніятары Аляксандр Гуліцкі і Іван Пішч.\nСпявае “Сівізна” пра жыццё, родны край, пра ручай, лугавы рамонак… – вельмі блізкае, сваё. Праграма ветэранскіх выступленняў заўсёды цікавая і насычаная. Песні чаргуюцца з вершамі, самадзейныя артысты могуць паказаць і танцавальны майстар-клас. Асобнае месца ў рэпертуары займаюць беларускія песні і песні Вялікай Перамогі. Патрыятычнае выхаванне для ветэранаў – святая і дарагая тэма.\nЖанна Абрамовіч расказвае:\n– Да 9 Мая штогод рыхтуемся з асаблівым настроем. У кожнага з нас свой боль, звязаны з вайной. Песняй расказваем школьнікам, моладзі, усім землякам пра тыя падзеі, пра памяць, якая аб’ядноўвае пакаленні.\nДа нядаўняга часу ў калектыве спявалі ветэран Вялікай Айчыннай вайны Фёдар Лойка, работніца тылу Лізавета Судэнка. На жаль, гады і здароўе ўжо не дазваляюць хадзіць на рэпетыцыі і ездзіць з канцэртамі. Але яны і сёння не забываюць сваіх сяброў, цікавяцца справамі, як і Клаўдзія Здановіч, Валянціна Смаль, Міхаіл Русакевіч, Вольга Гаўрыленка і іншыя, хто думкамі заўсёды з хорам. Ганна Вайшэвіч пераехала ў сталіцу, але не парывае сувязі з клубам, выпісвае “Ляхавіцкі веснік”, каб быць у курсе навін пра раён і пра любімы калектыў.\nСустрэчы са школьнікамі, землякамі, фестывалі, конкурсы – жыццё “Сівізны” ў пастаянным руху і справах. Без яе не абыходзяцца калядныя і велікодныя дні, свята беларускай мовы. Ветэраны – актыўныя ўдзельнікі не толькі канцэртаў, але і разнастайных спаборніцтваў. А сяброўства са школамі, аграрным каледжам, раённым саветам ветэранаў, таварыствам інвалідаў, Чырвоным Крыжам, бібліятэкай і іншымі грамадскімі арганізацыямі і аб’яднаннямі напаўняе іх жыццё і творчасць асаблівым сэнсам, надае пазітыўны імпульс.\nклубе ветэранаў вайны і працы рады ўсім, хто вырашыў да іх далучыцца. І не абавязкова ўмець спяваць, можна праявіць сябе, напрыклад, у дэкламацыі вершаў. Удзельнікі “Сівізны” – актыўныя члены клуба “Залаты ўзрост” пры тэрытарыяльным цэнтры сацыяльнага абслугоўвання насельніцтва.\nСтаршыня “Сівізны” Уладзімір Якавец дзеліцца:\n– Я родам, як кажуць, з Савецкага Саюза. Шмат дзе быў, многае пабачыў і ніколі не развітваўся з песняй. Усё жыццё будаваў дарогі, а калі выйшаў на пенсію – асеў з сям’ёй у Ляхавічах. Многа чуў пра “Сівізну”. Аднойчы пайшоў на канцэрт у ГДК, дзе і пазнаёміўся з творчасцю ветэранаў. З таго часу з імі. Да кожнага выступлення рыхтуемся як да самага важнага, галоўнага. Калі ў зале нам падпяваюць, калі бачым слёзы ў гледачоў – гэта самая высокая адзнака нашай творчасці. Падабаецца спяваць разам з дзецьмі і для іх. У такія імгненні не адчуваеш узросту. З хваляваннем наведваем землякоў у доме сумеснага пражывання ў Ганчарах, ва ўчастковай бальніцы ў Крывошыне. Такія гасцяванні патрэбны і нам, і ім.\nДля Марыі Біза “Сівізна” за дзесяцігоддзе стала сапраўднай сям’ёй:\n– На сустрэчу з сябрамі ў клуб прыходзім і ў дождж, і ў снег, і ў спякоту. Захоўваю разам з сямейнымі фотаздымкамі “гастрольныя”. Збіраю, і не толькі я, усе публікацыі пра нас. Амаль 7 гадоў мінула, як былі ўдзельнікамі абласнога фестывалю творчасці ветэранаў вайны і працы “Неспакойныя сэрцы” ў Брэсце, а і сёння ў дэталях памятаю тую паездку. Прыехалі калектывы з усіх раёнаў. Было ўрачыста і вельмі святочна.\nАлена Анушкевіч, Людміла Гніцецкая, Фёдар Траццяк аформілі своеасаблівы летапіс клуба ветэранаў вайны і працы – фотаальбом, дзе акрамя памятных здымкаў на старонках прозвішчы былых удзельнікаў “Сівізны”, многія шчымлівыя моманты.\nАмаль чвэрць стагоддзя народны клуб ветэранаў вайны і працы “Сівізна” аб’ядноўвае людзей шаноўнага ўзросту, не стамляецца дарыць цяпло іншым. Не важна, колькі табе гадоў, гавораць яны, важна на колькі ты сябе адчуваеш. Гледзячы на іх актыўнасць, бляск у вачах, нават не верыцца, што гэта ветэраны. Планаў і задумак у гэтых творчых людзей шмат. Дарэчы, нядаўна калектыў паспяхова пацвердзіў званне народнага. Жанна Абрамовіч прыгадвае, што зараз рыхтуюцца да велікоднай сустрэчы, конкурсу “Памяць мацней за час” і, канешне, Дня Перамогі. А яшчэ хочуць арганізаваць свята, на якім кожны раскажа пра сваю малую радзіму, успомніць народныя традыцыі і звычаі. Запланаваны таксама вечар духоўнай песні і рускага раманса. Ды ці мала яшчэ спраў у нераўнадушных і зацікаўленых!\nПерапечка, Н. “Сівізна” як прыкмета маладосці / Наталля Перапечка // Ляхавіцкі веснік. – 2017. – 15 сакавика(№ 19). – С. 4.


«Выступаюць за культурны разрыў з Расеяй». Крэмль адмовіўся размаўляць з Каардынацыйнай радай\nПрадстаўнікі Расеі ня будуць сустракацца з чальцамі Каардынацыйнай рады па ўрэгуляваньні палітычнага крызісу ў Беларусі, пакуль яны не сфармуюць сваю структуру ў адпаведнасьці з заканадаўствам краіны, заявіў міністар замежных спраў Расеі Сяргей Лаўроў на сумеснай зь беларускім калегам Уладзімірам Макеям прэсавай канфэрэнцыі ў Маскве.\nРасейскі міністар сказаў: «Мы ня ведаем, як была сфармаваная рада, многія з тых, каго абвясьцілі чальцамі гэтай структуры, даведаліся пра гэта ўжо постфактум. Некаторыя ўжо пасьпелі заявіць пра тое, што яны сыходзяць з гэтай структуры... Некаторыя прозьвішчы з таго сьпісу, які быў абвешчаны ў якасьці складу рады, нам знаёмыя.\nІ цэлы шэраг гэтых прозьвішчаў асацыюецца ў нас з асобамі, якія выступаюць за культурны разрыў з Расеяй, за выкарыстаньне лёзунгу беларусізацыі для ўціску расейскай мовы, якія выступаюць за тое, каб менш супрацоўнічаць са структурамі, створанымі на постсавецкай прасторы, у тым ліку зь ідэяй выхаду з АДКБ, з Эўразійскага эканамічнага саюзу, далучэньня да NATO».\nЛаўроў таксама адзначыў: «Ну і мы ведаем заяву як найменей аднаго з чальцоў Каардынацыйнай рады аб тым, што «расейцы — гэта народ-падлюка» і што «Беларусь ніколі не была Расеяй, што Беларусь заўсёды была Польшчай». Я яшчэ раз падкрэсьлю, што гэта заявы і выказваньні, якія гучалі з вуснаў дзеячаў рады на папярэдніх этапах іх кар’еры. Але тым ня менш гэта характарызуе погляды як мінімум некаторых з удзельнікаў гэтага працэсу».\nЛаўроў не ўдакладніў, каго менавіта мае на ўвазе.\nАкцыі салідарнасьці ў розных раёнах Менску ўвечары\nАкцыю салідарнасьці каля ПВТ разагналі\nTut.by паведамляе, што ўвечары разагналі акцыю айцішнікаў каля Парку высокіх тэхналёгій. Ёсць затрыманьні.\nСправы ўсіх затрыманых падчас студэнцкага пратэсту журналістаў вярнулі на дапрацоўку. Але іх не адпусьцілі\nСправы ўсіх шасьці затрыманых падчас учорашняга студэнцкага пратэсту журналістаў суд адправіў на дапрацоўку. Але журналісты па-ранешаму знаходзяцца ў Кастрычніцкім РУУС Менска.\nЖурналістаў Tut.by Надзею Калініну і Аляксея Суднікава, «Комсомольской правды в Беларуси» Мікіту Недаверкава, Сяргея Шчогалева і Марыю Эляшэвіч, а таксама Андрэя Шаўлюгу з БелаПАН затрымалі каля 17.00 у раёне стадыёну «Дынама» і даставілі ў РУУС Кастрычніцкага раёну, як ім было заяўлена, «для праверкі дакумэнтаў».\nРэпартэры былі пазначаныя сінімі камізэлькамі з надпісам «Прэса» (загалоўнымі літарамі) на сьпіне. Акрамя таго, у іх ёсьць бэджы з фота і назвай выданьня, якое яны прадстаўляюць.\nЖурналісты выконвалі прафэсійныя абавязкі і асьвятлялі студэнцкую акцыю пратэсту, якая праходзіла ў Менску.\nНа ўсіх склалі пратаколы паводле артыкулу 23.34 КоАП («Парушэньне парадку арганізацыі ці правядзеньня масавых мерапрыемстваў») за ўдзел у несанкцыянаванай акцыі. Па гэтым артыкуле прадугледжана пакараньне ў выглядзе штрафу або адміністрацыйнага арышту.\nУ дачыненьні да валянтэра праваабарончай арганізацыі «Вясна» Паўла Гарбуза завялі крымінальную справу па артыкуле КК 293 («Масавыя беспарадкі». Ён затрыманы і мае статус падазраванага.\nВалянтэрка «Вясны» Марына Гарбуз ня можа супакоіцца ад падзей 31 жніўня, калі затрымалі яе мужа Паўла і ў прысутнасьці малых дзяцей правялі вобшук у кватэры.\nУ траўні Павал і Марына запісаліся ў валянтэрскую службу «Вясны» і працавалі ўсё лета, асабліва пасьля выбараў. Падвозілі ваду пікетоўцам, адвозілі перадачы палітвязьням, сустракалі з Акрэсьціна тых, хто вызваляўся, развозілі вызваленых па дамах, вялі з палітвязьнямі перапіску і адвозілі ім перадачы.\nМарыну Палікарпаву затрымалі 9 жніўня і зьбілі супрацоўніцы АМАП.\nПазьней на яе завялі крымінальную справу, бо жанчына ўкусіла амапаўку.\n«Яны пачалі ўдваіх мяне мяцеліць, куды трапляла. Твар мне разьбілі. Потым я старалася твар прыкрыць, бо я працую ў аптэцы. Як я пайду на працу з разьбітым тварам? Я ж ня думала, што мяне на трое сутак пасадзяць, — расказала Свабодзе Марына Мікалаеўна. — Мне трэба было рукі за сьпіну заламаць. Яна (супрацоўніца АМАП) пачала мяне душыць. Я галаву апусьціла. Хто ж дасьць сябе душыць? Я яе за руку і ўкусіла. Калі была вочная стаўка, мой адвакат запыталася ў міліцыянткі: „А дзе вашыя пашкоджаньні? Я ніякіх пашкоджаньняў на вас ня бачу. А Марына Мікалаеўна ўся сіняя“. Другая сказала, што я ёй падрапала лоб. Яны ўдваіх спрабавалі мяне скруціць. Усё-такі скруцілі. Паклікалі: „Віця“. Ён зьверху мяне па галаве кулаком бабах. Першыя тры дні я шыяй не магла паварушыць. Ён мне зашпіліў кайданкі так, што кроў з рук пайшла».\nЧытаць расповед цалкам.\nКалі сытуацыя прыме сілавы характар, Крэмль можа вырашыць — там усё пайшло ўразнос, уваходзім і наводзім парадак\nТэкставая вэрсія размовы.\nГубарэвіч падаў заяву на пачатак крымінальнай справы супраць Лукашэнкі\nСябра Каардынацыйнай рады дзеля ўрэгуляваньня палітычнага крызісу, старшыню руху «За свабоду» Юрася Губарэвіча дапыталі ў Сьледчым камітэце.\nГубарэвіч зьяўляецца сьведкам у крымінальнай справе аб стварэньні і дзейнасьці Каардынацыйнай рады за заклікі да захопу ўлады.\nЯк расказаў Юрась Губарэвіч агенцтву БелаПАН, яму задалі каля двух дзясяткаў пытаньняў, фактычна на ўсе ён адмовіўся адказваць, каб гэта потым гэта не было выкарыстана супраць яго. Таксама не даваў падпіску пра неразгалошваньне.\n«Падчас допыту я сказаў, што генпракурору неабходна прайсьці пераатэстацыю на прадмет службовай адпаведнасьці», — адзначыў Губарэвіч, патлумачыўшы, што кіраўнік ведамства бачыць склад злачынства ў працы Каардынацыйнай рады, але не заўважае злачынстваў, учыненых сілавікамі ў дачыненьні да мірных дэманстрантаў.\nУ 32-гадовай жанчыны — інсульт пасьля затрыманьня мужа. У сям’і чацьвёра дзяцей\nЮліі Сахарчук, маці чацьвярых дзяцей з Пружаны, тэрмінова патрэбная рэабілітацыя. Ад стрэсу пры затрыманьні мужа яна перанесла ішэмічную атаку галаўнога мозгу і інсульт. З прычыны каранавірусу Берасьцейскі абласны шпіталь праводзіць рэабілітацыю толькі хадзячым хворым, а Юлія — ляжачая.\nГарадзенца, які пагаліў галаву «пад Лукашэнку» арыштавалі\nУдзельніка маршу незалежнасьці ў Горадні Андрэя Янковіча асудзілі на 7 сутак арышту. Андрэй адмыслова пагаліў перад маршам частку галавы, зрабіўшы нібы лысіну, і трымаў надпіс «Прэзідэнт ненастаяшчы».\nЗША разгледзяць санкцыі супраць усіх, хто мае дачыненьне да парушэньня правоў чалавека ў Беларусі, — Пампэо\nЗША і эўрапейскія партнэры разам абдумваюць пытаньне аб увядзеньні мэтавых санкцый супраць усіх, хто мае дачыненьне да парушэньня правоў чалавека ў Беларусі, заявіў у сераду дзяржсакратар ЗША Майк Пампэо.\n«Мы таксама цесна каардынуемся з нашымі трансатлянтычнымі партнэрамі і разам пераглядаем значныя мэтавыя санкцыі супраць тых, хто мае дачыненьне да парушэньня правоў чалавека», — сказаў Пампэо журналістам.\nУ аўторак высокапастаўлены прадстаўнік ЗША заявіў агенцтву Reuters, што Злучаныя Штаты ўзважваюць санкцыі супраць сямі беларускіх чыноўнікаў, якія, на яго думку, датычныя да фальсыфікацыі вынікаў выбараў у Беларусі 9 жніўня і гвалту супраць мірных дэманстрантаў.\nУ сераду ўрад Літвы прыняў плян падтрымкі народу Беларусі. Плян уключае ў сябе падтрымку беларусаў, што пацярпелі ад рэпрэсій за пратэсты супраць рэжыму.\nЛітва таксама абяцае выдзеліць стыпэндыі для беларускіх студэнтаў, запрасіць кампаніі па інфармацыйных тэхналёгіях (ІТ) і спэцыялістаў у гэтым сэктары, а таксама палегчыць выдачу візаў грамадзянам Беларусі, паведамляе агенцтва BNS.\nМіністар замежных спраў Лінас Лінкявічус, які прадставіў гэты плян на пасяджэньні ўраду ў сераду, заявіў, што з урадавага рэзэрву плянуецца выдзеліць Міністэрству аховы здароўя да 100 тысяч эўра на гуманітарную дапамогу.\n«Хутчэй за ўсё, гэта будзе лячэньне», — сказаў міністар.\n«Не магу сказаць, праз год, два ці паўтара». Макей аб працы над новай Канстытуцыяй\nПрацэс падрыхтоўкі рэформы Канстытуцыі ідзе, але тэрміны яго завяршэньня пакуль невядомыя, заявіў міністар замежных спраў Беларусі Ўладзімер Макей на прэс-канфэрэнцыі ў Маскве, піша БелаПАН.\n«Што тычыцца канстытуцыйнай рэформы, не магу сказаць, што будуць адпаведныя папраўкі прынятыя праз год, два ці паўтара, — сказаў ён. — Працэс ідзе. Папярэднія як мінімум два варыянты дакладаліся кіраўніку дзяржавы. Створана рабочая група. Ідзе працэс падрыхтоўкі канкрэтных паправак у дзейную Канстытуцыю».\nМакей адзначыў, што будзе праходзіць «грамадзкае абмеркаваньне» гэтых паправак з усімі катэгорыямі насельніцтва.\n«Не выключаю, што будзе створаная нейкая структура, у рамках якой будуць абмяркоўвацца папраўкі ў Канстытуцыю. Перакананы, што ў найбліжэйшай будучыні вымалюецца і фармат, і тэрміны завяршэньня працэсу. Гэта самы аптымальны варыянт, не парушаючы заканадаўства, арганізаваць працоўны дыялёг, які прывядзе ў канчатковым выніку да стабілізацыі сытуацыі і дээскаляцыі працэсаў, якія, на жаль, сёньня адбываюцца».\n«Гэта трызьненьне». МЗС Украіны абвергла заяву Лаўрова пра ўкраінскіх экстрэмістаў, нібыта накіраваных у Беларусь\nМіністар замежных спраў Украіны Дзьмітро Кулеба абверг выказваньні кіраўніка МЗС Расеі Сяргея Лаўрова пра тое, што радыкальныя дзеяньні падчас дэманстрацыяў у Беларусі нібыта правакуюцца і фінансуюцца з тэрыторыі Ўкраіны.\n«Ня хочацца нават камэнтаваць гэтае трызьненьне. Але ў рамках барацьбы з расейскай дэзынфармацыяй літаральна пяць тэзісаў па тэме:\n1. 200 украінскіх экстрэмістаў, якіх Украіна нібыта накіравала ў Беларусь для дэстабілізацыі сытуацыі, і лягеры па падрыхтоўцы экстрэмістаў ва Ўкраіне зьяўляюцца плодам хваравітай фантазіі тых, хто даў такія дадзеныя майму расейскаму калегу Сяргею Лаўрову.\n2. Украіна не вяла, не вядзе і ня будзе весьці ніякай падрыўной дзейнасьці супраць Беларусі.\n3. Расея, наадварот, заяўляе, што ўжо накіравала некаторых сваіх „спэцыялістаў“ у Беларусь і гатовая накіраваць іх яшчэ больш», — напісаў Кулеба на сваёй старонцы ў Фэйсбуку.\n4. Спробы Расеі прадставіць сваіх «зялёных чалавечкаў» у Беларусі як украінскіх экстрэмістаў — «гэта танны і пройгрышны трук».\n5. «Як кажа прыказка: «злодзей крычыць — трымайце злодзея», — падсумаваў Кулеба.\n«Мае калегі маўчаць». У Жыткавічах пэдыятра з 35-гадовым стажам аштрафавалі за ланцуг салідарнасьці\nУ Жыткавічах суд аштрафаваў на 135 рублёў пэдыятра Ірыну Цішкоўскую, якая ўжо 35 гадоў лечыць жыткавіцкіх дзяцей у раённай паліклініцы. Яна ўдзельнічала ў «ланцугу салідарнасьці» 23 жніўня.\nСудзьдзя Андрэй Багданік зачытаў міліцэйскі пратакол: «Цішкоўская парушыла парадак правядзеньня мітынгу — узяла ў ім удзел і выражала свой пратэст супраць дзейнай улады».\n«Ці падтрымліваюць мяне калегі? Ну як сказаць.... Маўчаць. Маладыя можа трохі і падтрымліваюць, а старыя — не. Ці баюся звальненьня? А каму будзе горш, калі мяне звольняць? Хто будзе лячыць дзяцей? Не, не пагражала начальства. Яны ж ведаюць маю пазыцыю», — кажа Ірына.\nНадпіс «Не забудзем!» на месцы гібелі Тарайкоўскага ля мэтро «Пушкінская» засыпалі пяском\nМенскія ўлады намагаюцца зьнішчыць народны мэмарыял памяці загінулага дэманстранта Аляксандра Тарайкоўскага каля станцыі мэтро «Пушкінская».\nКамунальнікі пад покрывам ночы прыбіраюць кветкі і сьвечкі, якія прыносяць людзі на месца расстрэлу пратэстоўца. Але назаўтра пляцоўка зноў набывае звыклае аблічча, людзі прыносяць новыя кветкі.\nУ ноч на 2 верасьня камунальныя службы прыбралі ўсе кветкі, а частку ходнікаў яшчэ засыпалі пяском. Такім чынам яны схавалі напісаны фарбай надпіс «Не забудзем!». Здымак чытача ў сваім тэлеграм-канале публікуе «Наша Ніва».\nАляксандар Тарайкоўскі стаў першай ахвярай пратэстаў. Ён загінуў 10 жніўня на вуліцы Прытыцкага, дзе сілавікі брутальна разагналі ўдзельнікаў акцыі з выкарыстаньнем шумавых гранат і гумовых куль.\nУ МУС спачатку заяўлялі, што Тарайкоўскі хацеў кінуць выбуховае прыстасаваньне, але яно выбухнула ў яго ў руцэ. Аднак відавочцы і відэакадры пацьвярджаюць, што ў яго мэтанакіравана стрэлілі з калёны сілавікоў. Аляксандру было 34 гады, у яго засталася 3-гадовая дачка.\nЗ «Новага радыё» звольніўся вядоўца, які расказаў пра беларускія пратэсты казачнымі алегорыямі\nДзьмітры Лаўроў вёў эфіры на «Новым радыё», заснавальнік якога — Фэдэрацыя прафсаюзаў Беларусі, ляяльная Аляксандру Лукашэнку. Падчас уключэньня 25 жніўня ён у форме «казкі» расказаў пра акцыю салідарнасьці каля Міністэрства адукацыі.\n«Думаю, на маё звальненьне больш паўплываў мой камэнтар Tut.by, чым гісторыя пра Хогвартс. Я расказаў пра негалосную цэнзуру, якой прасілі прытрымлівацца супрацоўнікаў нашага радыё ў асабістых сацсетках, — кажа ён. — Пасьля гэтага думка калегаў падзялілася. Падтрымка тых, хто мяне і раней падтрымліваў, засталася. Астатнія, як я зразумеў, сталі лічыць мяне здраднікам. Я вырашыў, што ня буду працягваць кантракт. Ён у мяне быў да 10 верасьня».\nКалёна жанчын на праспэкце Незалежнасьці ў Менску


Міністэрства аховы здароўя мусіць заканадаўча забараніць курэнне пры дзецях да 14 гадоў - 06.04.2016, Sputnik Беларусь\nМіністэрства аховы здароўя мусіць заканадаўча забараніць курэнне пры дзецях да 14 гадоў\nАбмежаванне можа закрануць аўтамабілі і грамадскія памяшканні, але забараніць паліць пры дзецях дома заканадаўцы не змогуць. 06.04.2016, Sputnik Беларусь\nу беларусі, навіны , грамадства, мінск, беларусь, міністэрства аховы здароўя рэспублікі беларусь\n© Flickr / Paul BenceДым\n© Flickr / Paul Bence\nАбмежаванне можа закрануць аўтамабілі і грамадскія памяшканні, але забараніць паліць пры дзецях дома заканадаўцы не змогуць.\nМІНСК, 6 кра — Sputnik. Міністэрства аховы здароўя накіравала ў Саўмін рэспублікі прапанову з вялікімі абмежаваннямі для курцоў, паведамілі Sputnik у Рэспубліканскім цэнтры гігіены і эпідэміялогіі.\nМіністэрства аховы здароўя прапануе правесці праз змены ў дэкрэт прэзідэнта № 28 "Аб дзяржрэгуляванні вытворчасці, абароту і спажывання тытунёвай сыравіны і тытунёвых вырабаў". Сярод новаўвядзенняў, на якіх настойваюць медыкі, — прыраўноўванне электронных цыгарэт да тытунёвых вырабаў.\n"Таксама сярод прапаноў — пашырэнне колькасці месцаў, дзе забаронена курэнне ", — паведамілі Sputnik медыкі.\nІнфармацыю СМІ аб тым, што цалкам забароняць курэнне ва ўстановах грамадскага харчавання ў Рэспубліканскім цэнтры гігіены і эпідэміялогіі абверглі. Там ўдакладнілі, што ў рэстаранах і барах можна будзе паліць ў спецыяльна адведзеных месцах — гэта называецца "частковай забаронай".\n"Таксама плануецца ўвесці забарону на курэнне ў аўтамабілях і грамадскіх месцах закрытага тыпу ў прысутнасці дзяцей ва ўзросце да 14 гадоў", — дадалі спецыялісты.\nТаксама медыкі прызналі: пры ўсім жаданні, забараніць паліць пры дзецях дома заканадаўча нельга, бо кватэры — гэта прыватная ўласнасць.\nДзеючым беларускім заканадаўствам курэнне ў грамадскіх месцах дазволена толькі на спецыяльна абсталяваных пляцоўках і памяшканнях. За курэнне ў неналежных месцах прадугледжана адміністрацыйная адказнасць у выглядзе штрафу ў памеры да 4 базавых велічынь.


Трэці фестываль беларускамоўнай адукацыі “Мова дзяцей” | БЕЛАРУСКАЕ РАДЫЁ РАЦЫЯ\nФестываль для дзяцей ад Таварыства беларускай мовы імя Францішка Скарыны і гуртка “Мова дзяцей” пройдзе ў Гомелі 18 траўня.\nЗапрашаюцца да ўдзелу дзеці ад 3 да 12 год разам з бацькамі. У праграме фестываля спевы, гульні, танцы, фотазона, народныя строі, аквагрым з беларускімі сімваламі, падарункі, дошкі Мантэсоры для самых маленькіх, розныя цікавосткі і сюрпрызы.\nПачатак а 12.00, мерапрыемства будзе доўжыцца да 14.00 па адрасе пр-т Леніна, 10 (4 паверх), к. 409.\nУдзел у мерапрыемстве бясплатны. Дадатковую інфармацыю можна атрымаць па тэлефоне +375 29 908-91-62 (Алеся).\nЗаняткі “Мова дзяцей” распачаліся ў Гомелі у 2016 годзе, праведзена больш за 200 заняткаў, за гэты час праз гурток прайшлі больш за 150 навучэнцаў. Навучане вылучаецца незвычайнымі творчымі метадычнымі падыходамі, дзе дзеці ў групах розных узростаў у гульнявой форме вывучаюць беларускую мову.\nПачатак: 18.05 (12:00) (Гомель, пр-т Леніна, 10 (4 паверх), к. 409) Уваход вольны


12 люты 2008, 16:12\n“Насамрэч пачаўся новы перадзел сьвету”, - заявіў кіраўнік Беларусі пад час выступу ў Белдзяржунівэрсытэце.\nТаксама ён сказаў, што санкцыі адносна канцэрну “Белнафтахім” “нельга патлумачыць нічым іншым, як эканамічным шантажом нядобрасумленных канкурэнтаў, якія імкнуцца не дапусьціць беларускія прадпрыемствы на лацінаамэрыканскі рынак”.\nА.Лукашэнка нагадаў, што цягам некалькіх гадоў “гучалі пагрозы арыштаваць замежныя банкаўскія рахункі ня толькі Лукашэнкі, але і іншых кіраўнікоў Беларусі”. Паводле А.Лукашэнкі, “нічога не знайшоўшы, вырашылі накінуць эканамічную пятлю на дзяржаўныя прадпрыемствы, рахункі якіх сёньня таксама пагражаюць арыштаваць”.\nКіраўнік Беларусі заявіў, што такія мэтады нельга нічым апраўдаць. “Іх дыскрымінацыйны характар бачым ня толькі мы, але і іншыя краіны, якія нас падтрымліваюць”, - заявіў А.Лукашэнка.\nА.Лукашэнка таксама заявіў, што прыкметна актывізаваўся рух на восі Брусэль-Менск, фармуецца прамы дыялёг у галіне энэргетыкі, транспарту, транзыту і экалёгіі.\n“Нашы падыходы гранічна канструктыўныя – патрэбны не дыктат, а дыялёг. Мы вельмі зацікаўленыя ў супрацоўніцтве з краінамі Захаду, асабліва Эўрапейскага зьвязу”.\nАдносна вызваленьня некаторых палітвязьняў А.Лукашэнка заявіў:\n“Мы пайшлі насустрач. Я маю на ўвазе датэрміновае ці ўмоўнае вызваленьне некаторых зьняволеных, да якіх Захад мае асаблівыя пачуцьці. Іх вызваленьне ніякім чынам не зьвязана з апраўданьнем учыненых злачынстваў, а абумоўлена толькі гуманнымі меркаваньнямі”.\nПаводле кіраўніка Беларусі, “мы зачынілі гэту хваравітую старонку ў стасунках з Захадам і першымі прапануем рух наперад. Цяпер чарга ЭЗ прадэманстраваць свае добрыя намеры адносна беларускага народа”.\nА.Лукашэнка назваў Расею адзіным, гістарычным хаўрусьнікам Беларусі.\n“Беларусь самастойна абірае сабе сяброў і хаўрусьнікаў, не пытаючыся парады амэрыканскіх мудрацоў. Супрацоўнічае з Кітаем, Іранам, Вэнэсуэлай і іншымі дзяржавамі, што выклікае раздражненьне ЗША”, - сказаў кіраўнік Беларусі.


У Мінску здарылася ўцечка нафтапрадуктаў у Сляпянскую водную сістэму | Smartminsk.org\nЛіквідаваная ўцечка нафтапрадуктаў у Сляпянскую водную сістэму ў Мінску.\nЯк паведамляе прэс-служба МНС, 4 лютага ў 15.04 паступіла паведамленне, што адбываецца выцяканне мазуту ў акваторыю канала Сляпянскай воднай сістэмы ў раёне праспекта Незалежнасці. З прыездам да месца выкліку аператыўнай групы сталічнага ўпраўлення МНС назіралася выцяканне нафтапрадуктаў з калектара ў канал Сляпянскай воднай сістэмы дыяметрам прыкладна 80 см.\nДля ліквідацыі ўцечкі было арганізаванае ўзаемадзеянне з камунальнымі службамі горада, гарадскім цэнтрам гігіены і эпідэміялогіі і камітэтам прыродных рэсурсаў і аховы навакольнага асяроддзя, а таксама рэспубліканскім цэнтрам аналітычнага кантролю ў галіне аховы навакольнага асяроддзя. Работнікамі МНС у акваторыі канала ніжэй па цячэнні былі ўстаноўленыя два рубяжы бонавых загарод. У калодзежы ліўневай каналізацыі вышэй за месца выцякання ўстанавілі пнеўматычную заглушку.\nПадчас разбору і папярэдняга лабараторнага аналізу было ідэнтыфікаванае рэчыва — этылен-прапіленавы каўчук, які выкарыстоўваецца ў будаўніцтве ў якасці гідраізаляцыі.\nРаботнікамі “Рамаўтадара” Першамайскага раёна Мінска праведзеныя работы па адпампоўванні забруджанай вады з калодзежаў ліўневай каналізацыі, для чаго прыцягвалася пяць адзінак тэхнікі.\n“Мінскводаканал” у 15.45 спыніў помпу на берагавой помпавай станцыі, а пазней былі закрытыя донныя засаўкі на другім каскадзе Сляпянскай воднай сістэмы. Аварыя была лакалізаваная ў 17.30.\nРаботнікі Мінскага камітэта прыродных рэсурсаў і аховы навакольнага асяроддзя ўзялі пробы вады з акваторыі канала ў раёне аварыі для аналізу на забруджванне нафтапрадуктамі. Вынік паказаў перавышэнне ўтрымання нафтапрадукту ў вадзе ў 23,3 разу.\nРасследаванне акалічнасцяў здарэння праводзіць Першамайскі раённы аддзел Следчага камітэта.\nНа 10.00 5 лютага запланаванае выязное пасяджэнне камітэта па НС пры адміністрацыі Першамайскага раёна на месцы здарэння.\nСледующая публикация Якобсон выступает за строительство частных детских садов в Минске\nПредыдущая публикация Население Минска выросло за минувший год на 16,5 тысячи человек


Гісторык Генадзь Семянчук у майстэрні «Naščadki» вучыць шукаць сваіх продкаў\nСёньня ў Горадні прэзэнтуюць гістарычна-генэалягічную майстэрню «Naščadki». Першае пасяджэньне адбудзецца ў Цэнтры гарадзкога жыцьця Горадні #uCentry. Запрашае кіраўнік майстэрні гісторык і археоляг Генадзь Семянчук. Два гады таму зь ім не працягнулі кантракт ва ўнівэрсытэце імя Янкі Купалы.\nГенадзь Семянчук сказаў «Свабодзе», што пасьля звальненьня з унівэрсытэту нямала часу прысьвячае працы ў архівах. Раней ён дапамагаў шукаць радавод кіраўніку Цэнтру гарадзкога жыцьця Паўлу Мажэйку. Сваімі каранямі цікавяцца сёньня многія гарадзенцы. Таму і ўзьнікла задума стварыць гістарычна-генэалягічную майстэрню, кажа Семянчук:\n«Кожны чалавек можа прыйсьці, паслухаць мае разважаньні пра генэалёгію, сямейную памяць. І практычныя парады, тэхнікі і мэтодыкі, як гэтым займацца, самастойна альбо наймаючы прафэсіянала. Сёньня многія самастойна ходзяць у архівы, прычым звычайныя людзі. Вялікая зацікаўленасьць сёньня існуе. І ўзьнікаюць пытаньні: як шукаць, дзе, як зрабіць гэта лепей?»\nЗацікаўленьне сваімі сямейнымі гісторыямі — гэта першая адзнака сьпелага грамадзтва, мяркуе Генадзь Семянчук. Спачатку цікавяцца, якога ты паходжаньня, хто былі твае продкі — шляхта, сяляне, мяшчане? А потым пачынаюць цікавіць нацыянальныя карані. Гэта індыкатар нашага стану — ці правільна мы ідзем, ці ў слушны бок. Чым больш мы цікавімся сваім радаводам, тым больш у людзей зьяўляецца нацыянальнай годнасьці, перакананы гісторык:\nУзровень веданьня сваіх каранёў — адзнака ўзроўню грамадзкай і нацыянальнай сьвядомасьці\n«Іншая рэч, што часам людзі атрымліваюць „высьпяткі“ ад гісторыі. Высьвятляецца, што дзед ці прадзед быў „вертухаем“. Альбо сёньня сябруюць, а ў адной сям’і быў продак паўстанцам Каліноўскага, другі здаваў паўстанцаў расейскім уладам. Але пошукі радаводу — неабходнасьць людзкой культуры. Узровень веданьня сваіх каранёў — адзнака ўзроўню грамадзкай і нацыянальнай сьвядомасьці».\nЯкія бываюць канкрэтныя прычыны цікавасьці да генэалёгіі? Генадзь Семянчук для сябе вызначыў, што першая — прагматычная. Хочацца або падаць дакумэнты на «карту паляка», або даведацца, ці не паходзіш ты часам са шляхты. А раптам?\nЁсьць і іншыя прычыны. Напрыклад, мы ведаем з гісторыі канкрэтныя прозьвішчы, вядомыя роды ХVІІІ—ХІХ стагодзьдзяў — гэта ня толькі шляхта, але сьвятарства, мяшчанства. Іхнія нашчадкі сёньня шукаюць дадатковых зьвестак пра гісторыю сям’і. Існуе і рамантычнае памкненьне адукаваных людзей, якім проста хочацца штосьці даведацца аб продках, няважна, ці паходзілі яны са шляхты, ці не. Такія мэты Генадзь Семянчук называе адукацыйна-культурнымі.\nПершае пасяджэньне гістарычна-генэалягічнай майстэрні «Naščadki» адбудзецца на Савецкай вуліцы, 3.


Хайп, які сыходзіць: Ці варта цяпер купляць біткоіны? — The Village Беларусь\nКаментарыХайп, які сыходзіць: Ці варта цяпер купляць біткоіны?\nВысветлілі у экспертаў, ці працягне крыптавалюта біць рэкорды і ці ёсць сэнс браць яе ў крэдыт\nThe Village Беларусь, 29 лістапада 2017\nБіткоін працягвае біць рэкорды. Днямі ён пераадолеў планку у дзесяць тысяч долараў і вось-вось дасягне новага максімуму.\nThe Village высветліў у экспертаў, ці надыйшоў час кусаць локці з-за выпушчанага моманту, альбо ўсё яшчэ ёсць шанец ускочыць у адыходзячы цягнік і парадавацца чарговым навінам пра крыптарэкорды, пазіраючы ў свой біткоін-кашалёк.\n— З чым звязана гэтак актыўнае падаражэнне біткоіна? І ці ёсць для яго межы?\nаналітык Tokenbox і The Token Fund\nУ красавіку 2017 года ў Японіі легалізавалі біткоін як афіцыйны сродак плацяжу. Гэта і стала пачаткам яго імклівага росту.\nСёння падаражанне звязана з тым, што крыптарынак і блокчэйн-індустрыя прыцягнулі вялікую колькасць буйных інвестараў і гульцоў з розных сфер эканомікі. Не абыйшлося і без СМІ. Ствараецца хайп, і інвестары ўкладваюць сродкі ў біткоін і іншыя крыптавалюты. Адпаведна, з'яўляецца больш карыстальнікаў, яны рэгіструюць больш кашалькоў, павялічваецца колькасць транзакцый, ствараюцца новыя кампаніі, якія выкарыстоўваюць перавагі біткоіна.\nБліжэйшым часам чакаецца далейшы рост у сувязі з пачаткам гандлю ф'ючэрсамі на фінансавых рынках. Пра гэта ўжо заявілі CME Group ў Чыкага і швейцарскі банк Vontobel.\nсузаснавальнік блокчэйн-праекта BitClave\nБіткоін з'яўляецца яскравым прыкладам самаспраўджанага прароцтва: чым больш ён расце, тым больш яго згадваюць у навінах, і тым большая колькасць людзей даведваецца пра крыптавалюты і сваім попытам падымае кошт да новых рэкордаў. Нават паводле дужа сціплых прагнозаў біткоін чакае рост прыкладна ў 100 разоў за наступныя 5–10 гадоў.\nНа курс можа паўплываць любая падзея, якая так ці інакш звязана з рэгуляваннем рынку крыптавалют або з фіятнымі, гэта значыць фізічнымі валютамі. Так, з аднаго боку, Кітай і Паўднёвая Карэя забаранілі правядзенне ICO, што пацягнула за сабой часовае зніжэнне курсу. Але з іншага боку, курс павышаюць падзеі ў Зімбабвэ, дзе грамадзяне масава скупляюць біткоіны дзякуючы абясцэньванню нацыянальнай валюты. На мясцовых біржах кошт аднаго біткоіна даходзіць ужо да 14 тысяч долараў.\n«У цэлым купляць і майніць біткоіны — гэта ўжо антыхайп».\n— Кажуць, што адзнака ў 10 тысяч долараў — псіхалагічная, і яе пераадоленне прыцягне новых інвестараў. Ці так гэта? Ці ёсць яшчэ сэнс купляць або майніць біткоіны?\nзаснавальнік групы кампаній Blockchain.ru\nНа працягу года было шмат «псіхалагічных адзнак» — 3 тысячы, 5 тысяч, 7 тысяч долараў… Зразумела, імклівы рост кошту біткоіна прымушае ўсё большую колькасць людзей звяртаць на яго ўвагу — ажыятаж відавочны. Інвестарам, вядома, ёсць сэнс купляць крыптавалюты: пакуль што ўсе трэнды, якія мы назіраем, — гэта рух наверх. Больш за тое, рост кошту біткоіна ў прынцыпе не абмежаваны, таму што ў гэтай крыптавалюты лімітаваная прапанова — 21 мільён манет.\nКалі цана біткоіна стане пяцізнакавая, гэта будзе азначаць новую вяху. Важна, ці зможа цана замацавацца вышэй за 10 тысяч — і ці прыме большасць такі парадак коштаў. Калі гэта адбудзецца, усё большая колькасць інвестараў будзе прымаць біткоін як новы спосаб захавання і намнажэння капіталу.\nВарта разумець для сябе, на які тэрмін вы хочаце купіць біткоін. Калі ў разліку на 2-3 месяцы, то варта пачакаць карэкцыі курсу. Калі ж гаворка ідзе аб доўгатэрміновых інвестыцыях, то іх варта рабіць у розныя моманты часу, спрабуючы атрымаць як мага больш нізкі сярэдні кошт пакупкі.\nШто да майнінга, то гэта асобны бізнэс, якому пакуль нішто не пагражае, бо колькасць транзакцый толькі расце. Але калі вы плануеце гэтым займацца, у першую чаргу варта звяртаць увагу на эфектыўнасць і кошт абсталявання, электраэнергіі і спадарожныя выдаткі.\n«Ацэнка можа ўзляцець і да 20 тысяч. Я чакаю гэтай падзеі ўвясну»\nзаснавальнік блокчэйн-праекта FREED\nНа адзнацы ў 10 тысяч долараў будзе новая хваля заангажаваных. Праўда, некаторыя ўладальнікі біткоінаў, наадварот, аддадуць перавагу пераводу іх у рублі, еўра і долары. Ужо вельмі лічба прыгожая. Так што курс будзе скакаць уверх і ўніз па 5–10 % у дзень бліжэйшыя пару тыдняў.\nСэнс купляць біткоіны сёння ёсць, калі вы гатовыя гэтай сумай рызыкнуць. Пасля Новага года чакаецца кароткатэрміновая карэкцыя курсу, але потым рост працягнецца. Як мінімум да лета 2018 года. Пасля гэтага сітуацыя будзе залежаць ад рашэнняў краін вялікай васьмёркі.\nНаступная хваля росту будзе звязана з тым, што вялікія фонды перавядуць актыўнасць з традыцыйнай на крыптабіржу і, хутчэй за ўсё, частку актываў яны пакладуць менавіта ў біткоін. Тут адзнака можа ўзляцець і да 20 тысяч. Я чакаю гэтай падзеі ўвосень. Але гэтага можа не здарыцца, калі якая-небудзь з буйных дзяржаў — ЗША, Кітай ці Еўрасаюз — умяшаецца ў сітуацыю на заканадаўчым узроўні.\nЗ майнінгам складаней — гэта ж не хуткі працэс. Каб вярнуць кошт абсталявання нават на падрослых крыптавалютах, трэба будзе майніць 6–10 месяцаў. А ўжо потым пачнецца прыбытак. Што за гэты час адбудзецца з цаной на крыптавалюты, сказаць складана. Хутчэй за ўсё, яна не ўпадзе, таму шмат хто цяпер кінуцца купляць патрэбнае абсталяванне, і ў нас зноў будзе дэфіцыт гульнявых відэакарт.\nфінансавы аналітык кампаніі «Адкрыццё Брокер»\nКошт біткоіна ў 10 тысяч долараў — не больш чым псіхалагічны ўзровень. Яна наўрад ці адаб'ецца на яго прывабнасці. Майніць жа біткоін на хатнім кампутары ўжо нявыгадна. Цяпер для гэтага патрабуецца спецыяльнае дарагое абсталяванне.\nПаводле закона, у краіне можна расплачвацца толькі рублямі, а абарот крыптавалют пакуль што не легалізаваны. У цэлым купляць і майніць біткоіны — гэта ўжо антыхайп.\n«Не варта ўкладваць сюды апошнія грошы, браць крэдыты і купляць біткоіны ў доўг»\n- Магчыма, варта звярнуць увагу на іншыя крыптавалюты?\nВядома, мае сэнс дыверсіфікаваць свой партфель. Акрамя біткоіна, раім таксама інвеставаць у Ethereum (ETH), лайткоін (LTC) і NEO. Калі казаць пра інвестыцыі больш за паўгады, то варта дадаць у партфель SONM, WINGS, QTUM і OMG. Пакуль цана на іх досыць малая, але наперадзе чакаюцца прадуктавыя рэлізы.\nсузанавальнік блокчэйн-праекта BitClave\nМожна змясціць акцэнты з біткоіна на больш прасунутыя крыптагрошы Monero, Zcash і Dash, а таксама на вельмі перспектыўныя крыптаплатформы Ethereum, EOS і розныя праекты на іх базе. Іх ужо даволі шмат.\nЦалкам сапраўды трэба звярнуць увагу на Ethereum, які за 2017 год падаражэў на 5 000 % — і валодае вар'яцкім патэнцыялам далейшага росту. Параўнальна новая крыптавалюта Bitcoin Cash таксама дэманструе добрыя паказчыкі. Яна таргуецца ў раёне 1 600 долараў — і можа падаражэць ўжо ў бліжэйшыя гады.\n— Каму сапраўды не варта станавіцца крыптаінвестарам?\nНе раім інвеставаць у крыптавалюты панікёраў, бо гэта высокарызыкоўны і надзвычай няўстойлівы актыў, кошт якога пастаянна вагаецца. Да таго ж не варта ўкладваць сюды апошнія грошы, браць крэдыты і купляць біткоіны у доўг. У любы момант можа пачацца доўгая карэкцыя, і на кароткай дыстанцыі вы застанецеся ў мінусе.


Лукашэнка перапрызначыў прэм’ер-міністра і віцэ-прэм’ераў | БЕЛАРУСКАЕ РАДЫЁ РАЦЫЯ\nАляксандр Лукашэнка прыняў рашэне пра перапрызначэнні прэм’ер-міністра і віцэ-прэм’ераў. Пра гэта ён заявіў 16 снежня на нарадзе па актуальных пытаннях сацыяльна-эканамічннага развіцця.\n„Перш за ўсё размова пойдзе пра склад будучага ўрада і некаторых актуальных пытаннях у эканоміцы, асабліва ў плане ўчарашніх перамоў у Маскве”, – сказаў Лукашэнка.\n„Што да складу ўрада, я сёння прыняў рашэнне аб прызначэнні членаў урада, якія прысутнічаюць тут, на адпаведныя пасады – прэм’ер-міністра і віцэ-прэм’ераў. І хацеў бы пачуць ваш пункт гледжання, вашу ацэнку міністраў, якія працуюць зараз, перш чым канчаткова сфарміраваць урад”, – цытуе Лукашэнку яго прэс-служба.\n„Праўда, нас (я некалькі разоў заўважаў гэта) пакрытыкоўваюць у гэтак званай апазіцыйнай прэсе, што не прызначаецца ўрад, – дадаў ён. – Проста забыліся, напэўна, што ўрад быў сфарміраваны яшчэ да прэзідэнцкіх выбараў. Так другі раз у нашай гісторыі мы робім, каб людзі бачылі, хто будзе працаваць ва ўрадзе, калі гэтага прэзідэнта абіраюць”.\n„Але тым не менш мы тады дамовіліся, што пройдзе нейкі час, паўгода, крыху больш, і будзе магчымасць і нам паглядзець на працу новага складу, і людзям вызначыцца, якія папрацуюць ва ўрадзе, можа ім не спадабаецца”, – нагадаў Лукашэнка.\n„У нас існуе працаздольны ўрад. Але юрыдычна яго трэба перапрызначыць, унесці прапанову па прэм’ер-міністру на ўзгадненне Палаты прадстаўнікоў”, – дадаў кіраўнік дзяржавы.\nАдпаведныя ўказы будуць падпісаныя найбліжэйшым часам.\nТакім чынам, Савет міністраў Беларусі па-ранейшаму будзе ўзначальваць 55-гадовы Андрэй Кабякоў, прызначаны на гэту пасаду 27 снежня 2014 года. Першым намеснікам прэм’ер-міністра з’яўляецца Васіль Мацюшэўскі, віцэ-прэм’ерамі – Анатоль Калінін, Наталля Качанава, Міхаіл Русы і Уладзімір Сямашка.\n11 кастрычніка ў Беларусі адбыліся прэзідэнцкія выбары, па выніках якіх Аляксандр Лукашэнка пяты раз стаў прэзідэнтам. 16 кастрычніка ўрад склаў паўнамоцтвы перад новаабраным кіраўніком дзяржавы, як таго патрабуе Канстытуцыя. 19 кастрычніка Лукашэнка даручыў цяперашняму ўраду выконваць свае паўнамоцтвы да фарміравання новага складу Савета міністраў.


Süddeutsche Zeitung: Нобелеўская лаўрэатка лічыць пачатак вайны ў Беларусі магчымым | Новы Час\nАлексіевіч параўнала беларускую сітуацыю са сталінскімі рэпрэсіямі, дзе «стукачы» і агенты КДБ сачылі за кожным.\nЛаўрэатка Нобелеўскай прэміі па літаратуры Святлана Алексіевіч жыве ў Берліне з верасня. Яна пераехала ў Германію па запрашэнні Службы акадэмічнага абмену краіны.\nПісьменніца пакінула родную Беларусь пасля таго, як запалохванне яе з боку рэжыму Аляксандра Лукашэнкі стала занадта небяспечным, — піша Süddeutsche Zeitung. Пытанне аб яе магчымым вяртанні застаецца адкрытым. Алексіевіч рэдка дае інтэрв’ю і амаль не выходзіць з дому. А калі выходзіць, мала хто яе пазнае на вуліцы. Журналісты выдання пагутарылі з нобелеўскай лаўрэаткай аб падзеях у Беларусі.\nНа яе думку, рэвалюцыя ў краіне яшчэ не скончылася. Яна толькі шукае новыя формы. Яна ўспамінае «Дзень Волі», калі было шмат салдат і ваенных машын. Людзі тады проста моўчкі стаялі каля сваіх дамоў без якіх-небудзь знакаў. Гэта ўсё роўна было выразам нязгоды. Цяпер у Беларусі 40 тысяч чалавек былі арыштаваныя, збітыя, кінутыя за краты і забітыя. І менавіта з-за гэтага, на думку Алексіевіч, беларусы не даруюць рэжыму.\n«Нават старэйшае пакаленне спадзявалася, што рэсурсы ўлады хутка скончацца. Пачатак быў натхнёным для ўсіх нас. Жанчыны ў белых сукенках. Усюды луналі бел-чырвона-белыя сцягі, у неба падымаліся паветраныя шарыкі, грала музыка. Свята! Мы ўспаміналі, як усё пачыналася ў 1990-х. Часы рамантыкі! Тады мы былі ўпэўненыя, што трэба толькі пазбавіцца камуністаў, і за вуглом нас чакае Свабода. Мы і ў 90-х думалі, што свабода — гэта свята. Але ўсё выйшла інакш. Заводы зачыняліся, людзі гублялі працу, адны багацелі, іншыя апынуліся ў страшнай беднасці. Нават калі мы ў Беларусі пераможам, баюся, сярод нас ужо ніколі не будзе такога адзінства, як цяпер», — сказала яна.\nНа думку пісьменніцы, у на беларускіх вуліцах зараджаецца новая форма негвалтоўнай рэвалюцыі. Людзі на вуліцы хацелі правесці яе бяскроўна і да гэтага часу хочуць гэтага. Але цяпер яны ведаюць, што кошт вельмі высокая.\n«Я была здзіўленая тым, як хутка зноў запрацавала сталінская машына. Ніхто нічога не забыўся. Усюды з’явіліся “стукачы”, мясцовыя падраздзяленні КДБ працуюць на поўную. Лекар даносіць на свайго начальніка. Яго звальняюць, а даносчыку аддаюць яго пасаду. Тэрор 1937 года ва ўсёй красе», — лічыць Алексіевіч.\nЯна распавяла, што людзі з Беларусі падчас размоў параўноўваюць сваё жыццё сёння з «акупацыяй». Жыццё стала абсурдным і страшным. Кур’ера арыштавалі толькі таму, што ён ехаў на чырвоным ровары з чырвонай торбай, у якой вёз піцу. Да іншага мужчыну ўварваліся дадому, таму што ў яго на балконе сохлі чырвоныя майткі. Праваахоўнікам яны здаліся падобнымі на беларускі бел-чырвона-белы сцяг. На Новы год Дзядам Марозам нельга было хадзіць у чырвоных паліто, толькі ў сініх.\nПа словах Алексіевіч, у Беларусі шмат тых, хто баіцца жыцця пасля Лукашэнкі. Ім падабаецца ездзіць у адпачынак у Егіпет і купляць кітайскую вопратку. Таму што ў іх раней усяго гэтага не было.\n«Яны баяцца, што пасля Лукашэнкі прыйдзе расійскі капітал, што заводы купяць за капейкі, а калгасы разваляць. Яны баяцца Расіі, расійскай мадэлі капіталізму», — патлумачыла пісьменніца.\nАлексіевіч лічыць, што Еўропа не ўсведамляе, наколькі небяспечная для яе сітуацыя ў Беларусі. Бо гаворка ідзе не толькі пра пакуты саміх беларусаў, але і аб стабільнасці кантынента.\n«Можа пачацца грамадзянская вайна, пачнецца наплыў уцекачоў. Беларусь-гэта апошні бастыён камунізму. Калі камунізм пераможа, гэта ўмацуе аўтарытарныя руху і ўрада ў Расіі, Польшчы, Венгрыі», — кажа пісьменніца.\nРазам з тым яна заўважыла, што беларусы і самі не ведаюць, што значыць жыць свабодна. Таму што нават самыя старыя жыхары краіны не памятаюць такога жыцця. У Беларусі няма вопыту свабоды.


В Ивацевичах произошла необычная кража кольца | новости onlinebrest.by\nГлавная>>Новости>В Ивацевичах произошла необычная кража кольца\nВ Ивацевичах произошла необычная кража кольца\nГэтая на першы погляд просценькая гісторыя адбылася ў Івацэвічах. Аляксей, мужчына сярэдніх гадоў, сябраваў… коцікам з сям’ёй Віктара і Таццяны Р. Справа ў тым, што ў гэтага Аляксея дома меўся прыгожы хатні кот, з якім любілі гуляць дзеці Віктара і Таццяны і якім ён жывёліну аддаваў у «часовае карыстанне».\nУ адзін з вечароў Аляксей прыйшоў у дом вышэйзгаданай сям’і, каб забраць ката. Яму насустрач выйшла Таццяна, як кажуць, у негліжэ – амаль у распранутым выглядзе. Цераз некалькі імгненняў з кватэры выйшаў і Віктар, муж Таццяны, якога абурыў той факт, што яго жонка ледзь не голая сустракае чужога мужчыну на парозе. Ён закрывае сваім целам жонку ад чужых вачэй, адштурхоўвае яе за дзверы, але ў гэты момант у яго злятае заручальны пярсцёнак з пальца і падае на падлогу.\nДадзены факт не застаўся па-за ўвагай Аляксея, які трымаў коціка на руках, а пасля кінуў яго якраз у той бок, дзе ляжаў пярсцёнак. Зноў беручы ласкавую жывёліну на рукі, ён непрыкметна з падлогі падняў залаты выраб і паклаў сабе ў кішэню. Усе ўдзельнікі гэтай дзеі дамовіліся, што коцік яшчэ застанецца гасцяваць у кватэры – і разышліся. Толькі Віктар у хуткім часе спахапіўся: а дзе падзеўся пярсцёнак з пальца? Успомніў, што ён зляцеў у той момант, калі ён закрываў «прелести» жонкі ад вачэй Аляксея.\nТакім чынам падазрэнні Віктара і Таццяны ўпалі на гаспадара коціка; яны паспрабавалі «націснуць» на Аляксея. А той не прызнаваўся. Прыйшлося сямейнай пары звярнуцца ў міліцыю. Пад ціскам доказаў мужчына быў вымушаны прызнацца. А вось пярсцёнак не вярнуў, патлумачыў, што згубіў, бо ў кішэні, куды паклаў яго, была дзірка. Кошт гэтага вырабу ён, дарэчы, аплаціў пацярпелым грашыма. Гэты мужчына асуджаны па ч.1 арт. 205 «Крадзеж» на месяц арышту.\nсуддзя суда Івацэвіцкага раёна.\n#брестская_область #ивацевичи #кольцо


У Расіі забаранілі сатырычны сайт Lurkmore\n12.11.2012 / 13:25\nУ Расіі забаранілі сатырычны сайт Lurkmore 11\nВольная сатырычная інтэрнэт-энцыклапедыяlurkmore.to, артыкулы ў якой можа пісаць любы жадаючы, трапіла ў спіс забароненых у Расіі сайтаў.\nЗвычайна, у «чорны спіс» трапляюць рэсурсы, якія ўтрымліваюць дзіцячую парнаграфію, прапаганду суіцыду і наркотыкаў.\nСтваральнікі сайта пакуль не ведаюць прычын, паводле якіх lurkmore забаранілі: зараз рыхтуюць адпаведны запыт, каб высветліць, які з матэрыялаў падпаў пад забарону (у такім выпадку артыкул можна выдаліць, пасля чаго з’яўляецца магчымасць вяртання сайта).\nLurkmore уяўляе з сябе энцыклапедыю «сучаснай культуры, фальклору і субкультур», выкананую ў іранічным, найчасцей — нават хамскім ключы.\nСярод іншага, на старонках сайта можна ўбачыць і артыкулы пра Пуціна, Мядзведзева, Лукашэнку і іншых дзеячоў сучаснай палітыкі, тыя артыкулы маюць востры, у нечым сатырычны характар.\nЁсць на Луркамор’і, як называюць сайт на слэнгу, і артыкулы на беларускую тэматыку, у тым ліку пра Зянона Пазняка, Мінск, Гродна, Беларусь і «змагароў». Усе гэтыя артыкулы таксама інакш як сатырычнымі не назавеш.\nНапрыклад Дзмітрыя Мядзедзева на сайце апісваюць так: «другая галава арла на расійскім гербе, вядомы тэлевядучы, прамаўляцель ротам правільных словаў без справаў і рабіцель няправільных справаў без словаў, ½ вядомага камедыйнага дуэта, в.а. цара 2008–2012."\nПуціна на «Луркамор’і» называюць не інакш як Краб\n(за вядомую фразу «я працую як раб на галерах), а пра погляды Пазняка пішуць наступнае: «З моманту ад’езда знаходзіцца ў перманентным апакаліптычным антаганізме з Бацькам, але, Бацька, хутчэй за ўсё, пра гэта ўжо забыў."\nСупраць сайта часам заводзіліся крымінальныя справы па артыкуле за абразу, але ніколі да ліквідацыі рэсурса ці нават штрафаў гэта не прыводзіла. Зараз сайт працуе з заўважнымі перабоямі.\nПро Катю Гордон забыли / Адказаць\nА сайт не сатирический, а хамский / Адказаць


Вы маглі бачыць яе ў мультфільме «У пошуках Нема».\nГэтая рыба з вострымі чорнымі зубамі і велізарным адросткам на галаве можа нагадваць міфічную пачвару, але яна цалкам рэальная. Такую жывёлу даўжынёй 45 сантыметраў знайшоў ў апошнюю пятніцу наведвальнік аднаго з каліфарнійскіх пляжаў.\nЦіхаакіянская футбольная рыба, як яе клічуць біёлагі, належыць да атрада Вудзільшчыкападобных і звычайна жыве на глыбіні каля 900 метраў. Знайсці такую жывёлу на паверхні акіяна — рэдкая з’ява. Навукоўцы пакуль не ведаюць, што магло яе выклікаць, піша Guardian.\nПасля знаходкі рыбу замарозілі, і цяпер, хутчэй за усё, яна трапіць у музей прыродазнаўства акругі Лос-Анджэлес. Там ужо ёсць тры экзэмпляры ціхаакіянскай футбольнай рыбы, але яны захаваліся значна горш.\nУпершыню асобіна гэтага віду была знойдзеная ў 1833 годзе — яе вынесла на бераг Грэнландыі. Большая частка інфармацыі пра гэты від якраз стала даступная навукоўцам праз вывучэнне мёртвых рыб, якія нейкім чынам апынуліся на беразе. Але ў апошнія гады даследчыкі атрымалі магчымасць бачыць ціхаакіянскую футбольную рыбу ў яе звычайных умовах існавання.


Абвяшчаецца конкурс на ўдзел у “летняй моладзевай акадэміі правоў чалавека і дэмакратычных ініцыятыў”\nhttp://spring96.org/be/news/28749 2009 2009-06-17T16:05:00+0300 2009-06-17T16:05:00+0300 1970-01-01T03:00:00+0300 be http://spring96.org/files/images/sources/partn_transgran.jpg Праваабарончы цэнтр «ВЯСНА» Праваабарончы цэнтр «ВЯСНА» Праваабарончы цэнтр «ВЯСНА»\nХельсінкскі Фонд па Правах Чалавека (Польшча) і Праваабарончы цэнтр “Вясна” (Беларусь) абвяшчаюць набор на ўдзел у міжнароднай праграме “ЛЕТНЯЯ МОЛАДЗЕВАЯ АКАДЭМІЯ ПРАВОЎ ЧАЛАВЕКА І ДЭМАКРАТЫЧНЫХ ІНІЦЫЯТЫЎ”, якая будзе праходзіць у Польшчы з 16 па 25 жніўня 2009 года.\nУ Акадэміі прымуць удзел 25 моладзевых актывістаў з Польшчы, Германіі, Беларусі, Украіны і Расіі (Калінінградская вобласць). З кожнай краіны на падставе пададзеных анкет шляхам правядзення конкурсу будзе адабрана па 5 кандыдатаў. Працоўная мова Акадэміі - руская.\nДа ўдзелу ў конкурсе ад Беларусі запрашаюцца выпускнікі беларускіх нацыянальных адукацыйных праваабарончых праграм для моладзі, найперш – “Беларускай праваабарончай школы”.\nПрэтэндэнты павінны адпавядаць наступным крытэрам:\nузрост - ад 18 да 25 гадоў\nнаяўнасць базавых ведаў па правах чалавека і дэмакратыі, удзел у нацыянальных адукацыйных праваабарончых праграмах\nактыўны ўдзел у грамадскім сектары\nзацікаўленасць праблематыкай правоў чалавека чалавека і дэмакратыі\nжаданне прадпрымаць дзеянні на карысць партнёрства і трансмежнага супрацоўніцтва\nведанне рускай мовы – працоўнай мовы праекта\nтэрмін дзеяння пашпарта павінен заканчвацца не раней за 27 лістапада 2009 года\nПраграма Акадэміі накіравана на фармаванне праграмадскіх падыходаў у моладзі праз папулярызацыю каштоўнасцяў дэмакратычнай грамадзянскай супольнасці і правоў чалавека; узмацненне актыўнасці на лакальным, рэгіянальным і трансмежным узроўнях; развіццё ўменняў правядзення дзеянняў, накіраваных на грамадскія інтарэсы; стварэнне нефармальнай сеткі супрацоўніцтва паміж усімі ўдзельнікамі праекту; абмен і атрыманне вопыту ў правядзенні лакальных дзеянняў; разуменне рэальнай сітуацыі ў суседніх краінах; развіццё зацікаўленасці правядзення сумесных трансмежных праектаў.\nПланаванымі тэмамі Акадэміі, у тым ліку, будуць: дэмакратычная дзяржава; правы і свабоды чалавека і іх гарантыі; спецыфіка абароны правоў чалавека ў краінах з рознымі палітычнымі сістэмамі; роля няўрадавых арганізацый падчас пабудовы дэмакратычнай прававой дзяржавы і развіцці сістэм прававой абароны грамадзян; мясцовае самакіраванне як інструмент дэцэнтралізацыі ўлады ў дзяржаве; грамадзянская актыўнасць як праява дэмакратызацыі грамадска-палітычнай сістэмы дзяржавы; канфлікт як грамадская з’ява; спецыфіка грамадскіх і палітычных канфліктаў у краінах і грамадствах удзельнікаў праекту; планаванне стратэгіі і дзеянняў няўрадавых арганізацый у падтрымку пэўных грамадскіх інтэрасаў і інш.\n“Летняя моладзевая акадэмія правоў чалавека і дэмакратычных ініцыятыў” праводзіцца ў рамках партнёрскага праекту “Прасоўванне дэмакратычных стандартаў праз фармаванне трансмежных моладзевых лідэрскіх супольнасцяў”.\nПраект рэалізуецца Хельсінкскім Фондам па Правах Чалавека (Польшча) сумесна з партнёрскімі арганізацыямі: Нямецка-Рускі Абмен (Германія), Праваабарончы Цэнтр “Вясна” (Беларусь), Праваабарончы Цэнтр “Поступ” (Украіна), Моладзевая грамадская арганізацыя “Цунамі” (Расія).\nДля ўдзелу ў конкурсе неабходна запоўніць анкету і даслаць яе на адрас беларускага каардынатара праграмы (belschool@gmail.com). У полі “тэма” вашага электроннага ліста павінна быць адзначана “летняя Акадэмія”.\nЗаяўкі на ўдзел у конкурсе павінны быць дасланы прэтэндэнтамі да 28 чэрвеня 2009 года (уключна). Заяўкі, дасланыя пазней названага тэрміну, разглядацца не будуць.\nПра вынікі конкурсу прэтэндэнтам будзе паведамлена да 10 ліпеня 2009 года.\nАрганізатары Акадэміі бяруць на сябе расходы на аплату віз, транспартных выдаткаў (цягнік, аўтобус) і забяспечваюць пражыванне і харчаванне ўдзельнікаў у Польшчы.\nАдказы на ўсе дадатковыя пытанні вы можаце атрымаць па электронным адрасе: belschool@gmail.com.\nБеларускі каардынатар праекта Таццяна Рэвяка.


Многія кампаніі сталі паступова пераходзіць да выкарыстання тэхналогіі FTTx ў якасці асноўнай для прадастаўлення паслуг у вобласці доступу да сеткі Інтэрнэт. Цяпер гэта ўжо не так складана і дорага, як было некалькі гадоў таму. Менавіта таму на рынку актыўна прасоўваецца адпаведны прадукт.\nВыкарыстанне тэхналогіі FTTx прадугледжвае прыцягненне валаконна-аптычных рашэнняў для пабудовы шырокапалосных сетак. Варта апісаць, што маецца на ўвазе пад гэтым новым паняццем.\nFTTx – гэта тэрмін, пры дапамозе якога апісваецца агульны падыход да фарміравання кабельнай сеткавай інфраструктуры, у якой ад вузла сувязі да пэўнага месца, пазначаецца як «x», даходзіць оптыка, а далей, непасрэдна да абанентаў, пракладваецца медны кабель. Цалкам рэальна пракласці оптыку і непасрэдна да абаненцкім прылады. Па вялікім рахунку выкарыстанне тэхналогіі FTTx прадугледжвае толькі фізічны ўзровень. Але пад дадзеных паняццем хаваецца і вялікая колькасць тэхналогій сеткавага і канального ўзроўню. Шырокапалосны доступ дазваляе прадастаўляць вялікая колькасць новых паслуг.\nЦікавасць да падобных сетак\nНа дадзены момант у якасці асноўнага рухавіка рынку FTTx называецца масавы попыт на шырокапалосны доступ, а яго вельмі складана забяспечыць, калі выкарыстоўваць толькі ADSL. Аптычныя рашэння сталі ўсё больш актыўна ўкараняць у буйных гарадах, і тут выразна прасочваецца тэндэнцыя да зьліцьця дробных аператараў з больш буйнымі, якія працуюць у федэральнай маштабе. Тэхналогіі FTTx вельмі актыўна выкарыстоўваюцца ў пасёлках, у якіх інфраструктура першапачаткова будавалася на базе аптычнага гасцінца.\nНа кухні дробязяў не бывае: важная і пліта, і добры электрычны чайнік, і кухонны камбайн, і яшчэ шмат усяго. Зрэшты, ёсць бытавыя прыборы, без якіх абысціся проста немагчыма. Дзякуючы сваёй функцыянальнасці і практычнасці, яны проста незаменныя. Муль...\nРазвіццё рынку FTTx на расейскі тэрыторыі залежыць не толькі ад попыту на якасны кантэнт, але і ад колькасці буйных будаўнічых праектаў, а таксама абвастрэння канкурэнцыі сярод пастаўшчыкоў паслуг шырокапалоснага доступу. Дзякуючы дынамічнаму будаўніцтве шматкватэрных дамоў пракладка сетак FTTx становіцца вельмі хуткай і апраўданай у эканамічным плане, а канкурэнцыя робіць так, што кошт доступу да Інтэрнэту становіцца ўсё ніжэй. Некалькі гадоў таму ўвагу аператараў было накіравана на карпаратыўнага спажыўца, а цяпер усё часцей разглядаюцца звычайныя абаненты.\nТэхналогіі FTTx да нядаўняга часу выкарыстоўваліся аператарамі, якія не мелі ўласнай інфраструктуры старога пакалення, то ёсць рабіліся з медзі, і гэта тлумачылася падвышанай коштам фарміравання структур з оптавалакна. Аднак у апошнія некалькі гадоў цікавасць да новых сетак становіцца ўсё вялікім. У ліку прычын гэтага можна назваць пашырэнне спектру паслуг, пашырэнне пасіўных аптычных сетак (PON) і распаўсюджванне Metro Ethernet, зніжэнне кошту оптавалакновай прадукцыі, а таксама поспехі некаторых аператараў у сферы пабудовы такіх сетак.\nНовыя тыпы кантэнту\nПадключэнне па тэхналогіі FTTx становіцца ўсё папулярней ў святле таго, што сучасныя карыстальнікі ўсё больш цікавяцца новымі тыпамі кантэнту з відэа і графікай высокай якасці. Асноўным каталізатарам ўкаранення оптавалакновых сістэм стаў рост цікавасці да видеоуслугам. Перанос цэнтра цяжару з групавога вяшчання на індывідуальнае азначае рост патрэбы абанентаў у выдзеленай паласе прапускання, якая даволі хутка будзе складаць да 100 мегабіт у секунду на адно хатнюю гаспадарку.\nПродажу вадкакрысталічных тэлевізараў высокай выразнасці ажыццяўляюцца ўсе больш хуткімі тэмпамі, што кажа аб патрэбнасці кліентаў у атрыманні паслуг вяшчання тэлевізійных праграм лепшай якасці, чым тое, што здольна прапанаваць аналагавае тэлебачанне. Выкарыстанне IP-TV бачыцца многім экспертам найбольш лагічным развіццём падзей. То ёсць толькі так карыстальнік зможа выбіраць перадачы, фільмы, а таксама час іх прагляду. Менавіта таму лічыцца, што пры масавым падключэнні па тэхналогіях FTTx xPON гэта ўжо будзе пытанне не бліжэйшай пяцігодкі, а ўсяго пары гадоў. Кожны інтэрнэт-правайдэр на дадзены момант разумее, што інвестыцыі ў оптыку ўяўляюць сабой ўкладанні на некалькі дзесяткаў гадоў наперад, прыбытак па якіх будзе пераўзыходзіць выдаткі ў дзесяткі разоў. Менавіта гэтым можна растлумачыць актыўную скупку аптычных ліній, а таксама цэлы шэраг пілотных праектаў, у іх ліку і пракладка оптыкі непасрэдна да абаненцкім абсталяванні.\nУ бліжэйшыя гады Інтэрнэт па тэхналогіі FTTx не будзе адзіным варыянтам, які здольны гарантаваць прадастаўленне паслуг па шырокапалоснага доступу, але оптавалакновая інфраструктура валодае досыць высокім патэнцыялам, што дазваляе мець упэўненасць у вяртанні ўсіх інвестыцый. На дадзены момант вялікая актыўнасць характэрная для мадэрнізацыі магістральных сетак, а рынак тэхналогіі FTTx пакуль знаходзіцца на стадыі вывучэння, праектавання і выпрабаванні. Аднак цяпер назіраецца цікавасць аператараў да элементаў спектральнага ўшчыльнення, а таксама пасіўным аптычным сплиттерам. Акрамя гэтага, чакаецца рост продажаў аптычных кросаў вялікай емістасці,прымяняюцца і ў рашэннях FTTx.\nТэхналогія FTTx (Ростелеком) уключае некалькі відаў архітэктур:\n- FTTN (Fiber to the Node) – оптавалакно даходзіць да сеткавага вузла;\n- FTTC (Fiber to the Curb) – оптавалакно даходзіць да мікрараёна, квартала або некалькіх дамоў;\n- FTTB (Fiber to the Building) – оптавалакно дасягае будынка;\n- FTTH (Fiber to the Home) – оптавалакно дацягваюць да жылля.\nАсноўнае іх адрозненне складаецца ў тым, наколькі блізка аптычны кабель падыходзіць да карыстацкага тэрміналу. Першымі з'явіліся рашэннямі былі FTTN і FTTC. Першае рашэнне на сённяшні дзень выкарыстоўваецца выключна як хутка якое ўкараняецца і бюджэтнае там, дзе маецца медная размеркавальная інфраструктура, а пракладка оптыкі з'яўляецца проста нерэнтабельнай. Цяжкасці, звязаныя з такім рашэннем, вядомыя ўсім: нізкая якасць якія прадстаўляюцца паслуг, звязанае са спецыфічнымі праблемамі медных кабеляў, якія знаходзяцца ў каналізацыі, значнае абмежаванне па хуткасці і колькасці падлучэнняў ў адным кабелі. FTTC ўяўляе сабой палепшаны тып FTTN, якому не ўласцівыя недахопы, уласцівыя апошняму. У выпадку выкарыстання FTTC медныя кабелі пракладваюцца толькі ўнутры будынкаў, а гэта азначае, што яны не схільныя разбуральным фактарам, а таксама не маюць вялікай працягласці лініі, значэнне мае таксама якасць медных жыў, якія выкарыстоўваюцца пры гэтым. Менавіта таму атрымоўваецца дамагчыся большай хуткасці на ўчастку без оптавалакна. Такая прапанова сапраўды пры падключэнні па тэхналогіі FTTx PON. Падобная архітэктура арыентавана на аператараў, якія ўжо актыўна выкарыстоўваюць тэхналогію xDSL, а таксама аператараў кабельнага тэлебачання. Дзякуючы рэалізацыі падобнай архітэктуры яны змогуць не толькі знізіць выдаткі, але і павялічыць колькасць падлучаных карыстальнікаў, а таксама паласу прапускання, што выдзяляюцца кожнаму з іх. Гэты тып падлучэння ў Расіі часцей за ўсё ўжываюць аператары малых Ethernet-сетак, што звязана з невысокай коштам медных рашэнняў, а таксама неабходнасцю ў высокай кваліфікацыі выканаўцы для мантажу аптычнага кабеля.\nПытанні размяшчэння абсталявання, якое тэрмінуе аптычную складнік лініі сувязі па тэхналогіях FTTx xPON, залежаць ад цэлага шэрагу прычын:\n- наяўнасці альтэрнатыўнай інфраструктуры або яе адсутнасці;\n- магчымасці размясціць у доме актыўны абсталяванне;\n- колькасці падключаных абанентаў;\nСпецыялісты кажуць аб тым, што існуе цалкам канкрэтная класіфікацыя канцавых FTTx-прылад, якая прывязаная менавіта да кропкі «х». Прапанаваны набор паслуг залежыць ад тыпу і колькасці інтэрфейсаў, якія выкарыстоўваюцца ў аканечным прыладзе, а таксама механізму для кіравання трафікам. Пры неабходнасці захавання існуючай інфраструктуры варта арыентавацца на сістэмы FTTC/FTTB, якія маюць аптычны uplink-інтэрфейс. Такія сістэмы дарэчы выкарыстоўваць на буйных прадпрыемствах, у жылых комплексах і бізнэс-цэнтрах, дзе маецца існуючая медная інфраструктура.\nАрганізацыя сетак па тэхналогіі FTTx больш за ўсё апраўдана ў эканамічным плане ў выпадку значнай канцэнтрацыі плацежаздольных кліентаў небудзь новага будаўніцтва, калі пытанні аб арганізацыі пракладкі кабеляў яшчэ знаходзяцца на стадыі рашэння. Пажадана, каб сетка была спланаваная так, каб кропка «х» размяшчалася максімальна блізка да кліента, то есць абаненту. Пры будаўніцтве новых раёнаў лепш за ўсё даводзіць яе прама да будынка, гэта будзе зручна і на першапачатковым этапе, і ў будучыні. Такая прапанова сапраўды пры падключэнні па тэхналогіях FTTx xpon.\nNokia 5310 XpressMusic: апісанне, характарыстыкі і водгукі\nNokia 5310 заваяваў тысячы прыхільнікаў з самага анонсу. Будучы абсталяваным QVGA-дысплеем з 16 млн. кветак, вылучанымі клавішамі для кіравання музыкай, стэрэа-Bluetooth і FM-радыё, гладкім тонкім корпусам, гэты кампактны тэлефон ...


Вытворцы і пастаўшчыкі аптычных раздымаў | Кітайскі завод аптычных злучальнікаў\nСтандартны валаконна-аптычны раз'ём ST APC UPC 0,9 мм 2,0 мм 3,0 мм\nВалаконна-аптычны раз'ём мае шрубавую разьбу, якая ўсталёўваецца ў адаптар для забеспячэння надзейнага злучэння. Злучальнік складаецца з нікеляванага латуневага корпуса і керамічнага ўтулкі / спружыны / абціскнага ствала, а таксама абціскнай гільзы і гумовага багажніка. Валаконна-аптычны раз'ём, альбо раз'ём аптычнага валакна, з'яўляецца кампанентам, які абараняе канец валаконна-аптычнага кабеля, і дазваляе хутчэй падключацца і адключацца, чым зрошчванне валакна. Ён механічна спалучае і выраўноўвае валаконныя стрыжні, каб зрабіць лёгкія ...\nSC APC UPC хуткі злучальнік\n1. Добрая паўтаральнасць і ўзаемазаменнасць. 2. Добрая тэмпература і даўгавечнасць. 3. Высакаякасныя керамічныя наканечнікі з нізкімі стратамі пры ўстаўцы. 4. Высокая дакладнасць памеру страт адлюстравання. Ужыванне 1. Патч-панэлі. 2. Кадры размеркавання. 3. Абслугоўванне або аварыйнае аднаўленне валаконных сетак. 4. Хуткі раз'ём разетак FTTH. 5. Падключэнне за сталом для сеткавых асяроддзяў. Інструмент для эксплуатацыі 1. Закрыты хомут для зачысткі дроту 2. Зачыстка правадоў 3. Даўжыня фіксаванага інструмента 4. Усталёўка рэзкі аптычнага валакна ...\nСтандартны валаконна-аптычны злучальнік 0,9 мм 2,0 мм 3,0 мм SC APC UPC\nСтандартны валаконна-аптычны злучальнік 0,9 мм 2,0 мм 3,0 мм LC APC UPC\nСтандартны валаконна-аптычны злучальнік 0,9 мм 2,0 мм 3,0 мм FC APC UPC